Марҳум ҳуқуқбон Азимжон Асқаров ўлимини тергов қилиш билан МХДҚ шуғулланади\n23 октябр 2021, Тошкент вақти: 10:14\nАзимжон Асқаров 2020 йил июнида Қирғизистон қамоқхонасида вафот этган - Бишкек маҳкамаси, 10 январь, 2017\nҚирғизистон Бош прокуратураси марҳум инсон ҳуқуқлари фаоли Азимжон Асқаров ўлимини тергов қилишни Миллий хавфсизлик давлат қўмитасига (МХДҚ) топширди.\n2010 йил июнь воқеаларига алоқадорликда гумон қилиниб умрбод қамоққа ҳукм қилинган Азимжон Асқаров ўтган йили Бишкекдаги 47-сонли ахлоқ тузатиш муассасасида вафот этганди. Аввалроқ бу иш бўйича ҚР Жазони ижро этиш давлат хизмати (ЖИЭДХ) тергов олиб борган.\nМарҳумнинг турмуш ўртоғи Хадича Асқарова энди адолатли тергов ўтказилиши, айбдорлар аниқланиши ва жазоланиши лозимлигини айтади.\n– Менга бу ҳақда хабар қилишди. Энди, ниҳоят, холис қарор чиқарилади, деб умид қиламан. Чунки ўшанда Азимжон хасталигига қарамай, зарур чоралар кўрилмаган. Нимадир қилишга уриниб кўриш мумкин эди-ку ахир. Умид қиламанки, иш рисоладагидек тергов қилиниб, тегишли қарор қабул қилинади.\nСентябрь ойи бошларида “Бир дунё – Қирғизистон” жамоат ташкилоти адвокатлари ҳуқуқбоннинг ўлимига доир иш бўйича терговни бошқа идорага топширишни сўраб ҚР Махсус прокуратаси ва ЖИЭДХга мурожаат қилишган эди. Адвокатлар ўз илтимосини “ЖИЭДХ ўз ходимларига нисбатан қонун доирасида чора кўра олмаслиги” билан изоҳлаган.\n“Бир дунё – Қирғизистон” раҳбари Тўлекан Исмоилова ташкилот позициясини қуйидагича тушунтиради:\n– Бизнинг эксперт ва юристларимиз катта хизмат қилишди. Мана натижа. Агар Азимжон Асқаров иши бўйича тергов лозим даражада ўтказилишига эриша олсак, бу ёрдамга муҳтож бошқа фуқароларнинг ишлари қайта кўрилишини тезлаштиради. Улар адвокатларнинг аризасини кўриб чиқиб, одилона қарор чиқаришди. Ишни бошқа идорага бериш тўғри қарор бўлди. ЖИЭДХ ўз фаолияти ҳақида қанчалик мақтанмасин, улар ўзларига қарашли муассасанинг камчиликларини яширишга ҳаракат қилишар эди барибир. Ахир Азимжон Асқаров ўша пайтдаги расмийлар инсон ҳақларига аҳамият беришмагани туфайли қарийб ўн йил қамоқда ўтирди.\nАзимжон Асқаров 2020 йил 25 июль куни 69 ёшида вафот этган. Расмий маълумотга кўра, у зотилжам хасталигидан ўлган. Марҳум жасади Ўзбекистонга келтирилган ва пойтахт Тошкентда дафн қилинган.\nҲуқуқбоннинг ўлими бўйича тергов тезда бошланган бўлса-да, кейинроқ ЖИЭДХ терговчиси ишни судгача юритишни тўхтатиб қўйган. 2021 йил 27 июлда Бишкек шаҳри суди Свердлов тумани судининг ЖИЭДХнинг жиноят ишини тугатиш ҳақидаги қарори устидан адвокат шикояти бўйича ишни юритишдан тўхтатишга оид қарорини бекор қилди.\nШундан сўнг сентябрь ойи бошида ЖИЭДХ янги ҳолатлар очилиши муносабати билан Азимжон Асқаров ўлимига доир ишни тергов қила бошлади.\nМазкур идора матбуот котиби Элеонора Сабатарова ишни қайси орган тергов қилмасин, натижа бир хил бўлади, чунки ишда қонун бузилишига йўл қўйилмаган, деб ҳисоблайди:\n– Тергов энди бошланган пайтда салбий фикр-муносабатлар билдирила бошланган эди. Аммо шикоят қилишадими, йўқми, қатъи назар, биз табиий сабабларга кўра вафот этган одам ўлимини тергов қиляпмиз. Биздан кейин ишни махсус прокуратура кўриши керак эди. Энди уни қайси идора тергов қилмасин, бизнинг муассасамиз ҳамкорлик қилишга тайёр. Азимжон Асқаров ўлимида қонунга зид хатти-ҳаракатлар бўлмаган.\nҚатор халқаро ташкилотлар Азимжон Асқаров ўлими муносабати билан Қирғизистон ҳукуматини танқид қилган эди. Ушбу масала 6 сентябрь куни Брюсселда ўтказилган Европа Иттифоқи ва Қирғизистон ўртасидаги Инсон ҳуқуқлари бўйича йиллик мулоқотнинг 11-раунди чоғида ҳам кўтарилган.\nHuman Rights Watch инсон ҳуқуқлари ташкилотининг Европа ва Марказий Осиё бўйича директори Ҳю Уильямсон Қирғизистон ташқи ишлар вазирининг биринчи ўринбосари Нуран Ниёзалиев билан 23 сентябрь куни Бишкекдаги учрашувида Азимжон Асқаров ўлими бўйича қайта тергов ўтказиш масаласини кун тартибига олиб чиқди.\nОзодлик радиосининг қирғиз хизматига берган интервьюсида Ҳю Уильямсон янги тергов холис ўтказилиши ва тўғри қарор қабул қилинишидан умидворлигини билдирди:\n– Қирғизистон ҳозирда турбулентлик ҳолатини кечирмоқда. Аввалроқ президент Садир Жапаров инсон ҳуқуқларини дастаклашини маълум қилган эди. У БМТ Бош ассамблеясидаги чиқишида ҳам у Қирғизистон демократия йўлидан қайтмаслигини урғулади. Биз Қирғизистон ҳукумати билан конструктив мулоқот олиб боришда давом этамиз. Инсон ҳақларини ҳимоя қилиш ва илгари суришда ҚР ҳукуматига кўмаклашишни хоҳлаймиз. Умид қиламизки, Азимжон Асқаровнинг қамоқда вафот этиши бўйича янгидан бошланган тергов мустақил бўлажак ва фожианинг чин айбдорлари аниқланажак.\nҲуқуқбонлик ташкилотлари Азимжон Асқаров иши муносабати билан Қирғизистон ҳукуматини бир неча бор танқид қилиб, ўз тавсияларини берган. Аммо тергов идоралари унинг айби исботланганини иддао қилганлар. Ҳуқуқбоннинг ўзи эса айбсизлигини, унга қарши жиноят ишини эса қирғиз милицияси ўч олиш мақсадида сохталаштирганини ҳаётлигида бир неча марта айтган эди.\n“Бир дунё – Қирғизистон” раҳбари Тўлекан Исмоилованинг фикрича, “Қирғизистон ҳукумати халқаро даражада Азимжон Асқаров масаласи кўтарилмаслигини истаса, тўғри қарор қабул қилиниши зарур”.\n– Унинг ўлими тергов қилиниши – бу биринчи қадам, дастлабки ижобий силжиш деса ҳам бўлади. Бу атиги битта мисол холос. Ёпиқ муассасаларда бунақа ҳолатлар кўп. Қирғизистон инсон ҳуқуқлари ҳимояси масаласида бир поғона юксалишни истаса, мазкур иш адолатли тергов қилинмоғи лозим. Ҳозир бир нималар қилиняпти, албатта, лекин бу осон кўчмайди. Ҳар ҳолда бурунги ҳукуматнинг хатоларини тан олиб, барчасини тузатиш имконияти бор. Ишонаманки, айни пайтда қамоқда ўтирган бегуноҳ одамларга нисбатан ҳам тўғри қарорлар қабул қилинажак. Бошқа йўл йўқ.\nАввалроқ Европа Иттифоқи, “Human Rights Watch” ҳамда Журналистларни ҳимоя қилиш халқаро қўмитаси Азимжон Асқаров ўлимини мустақил тергов қилиш ва ҳуқуқбоннинг оиласига товон тўлашга чақирган эди.\nАзимжон Асқаров Жалолобод вилоятининг Бозорқўрғон туманида яшаган ва ҳуқуқбонлик фаолияти билан шуғулланган. 2010 йил июль воқеаларидан сўнг у тартибсизликлар чиқариш ва милиция ходимининг ўлдирилишида иштирок этишда гумон қилинган эди. Барча суд инстанциялари қарори билан у умрбод озодликдан маҳрум этилган.\n2017 йил 24 январда Чуй вилояти суди янги очилган ҳолатлар бўйича ишни кўриб чиқишга киришган, бироқ пировардида аввалги қарорни ўз кучида қолдирган эди. Айни қарорни 2020 йил 13 майда Олий суд ҳам ўз кучида қолдирган.\nБМТнинг Инсон ҳуқуқлари қўмитаси 2016 йилда Асқаров иши юзасидан хулоса берган. Унда урғуланишича, Азимжон Асқаров қамоқдалигида қийноққа солинган, шунингдек тиббий ёрдам олиш ва холис судлов ҳуқуқларидан айирилган. Шу муносабат билан у ўтган йили февралда Бишкек туманлараро судига мурожаат қилиб, ҳукумат БМТ қўмитасининг қарорини бажармаётганини айтган. ҚР Олий суди 15 июнда Бишкек маъмурий суди ҳуқуқбоннинг Қирғизистон ҳукуматига нисбатан қўзғатган даъвосини иш юритувидан тўхтатганини маълум қилган.\nАзимжон Асқаров қамоқхонада зотилжам хасталигига чалиниб, 2020 йил 25 июль куни 69 ёшида вафот этган эди. У ўзининг васиятига биноан Ўзбекистонда дафн қилинган.


Бугун "Катта дубулға" турнири давом эттирилади. Кун дастуридан 12 та дзюдочимиз иштироки ўрин олган\n6 март, 2021, 08:56\nБугун бизга олтин медаль керак!\nБугун Тошкент "Катта дубулға" турнирининг иккинчи кун беллашувлари бўлиб ўтади. Эркаклар ўртасида -73-81, аёллар ўртасида эса -63-70 КГ вазн тоифасидаги дзюдочиларимиз ўз имкониятларини синовдан ўтказиб олади.\nЖумладан, эркаклар ўртасида -73 кг вазн тоифасида Жалолиддин Бойназаров, Муроджон Йўлдошев, Обидхон Нўъмонов ва Ғолибжон Сулаймонов кураш олиб боради. -81 кг вазнда Суҳроб Турсунов, Шарофиддин Болтабоев, Арслонбек Тожиев ва Ғиёсжон Бобоев ғолиблик учун ҳаракат қилади.\nАёллар ўртасида -63 кг вазн тоифасида Фарангиз Ҳожиева татамига чиқади. -70 кг вазнда эса Шоҳиста Назарова, Гулноза Матниязова ҳамда Фарангиз Холмуродова баҳсга киришади.\n"Катта дубулға" турнирининг энг эътиборли янгиликларини сайтимизда кузатиб боринг!


Ўзбекистон ўқ отиш спорти федерациясига янги раис сайланди / Olamsport.com\n18 июл 07:04\nТеглар : Ўқ отишМОҚЎзбекистон\nМиллий олимпия қўмитаси мажлислар залида Ўзбекистон ўқ отиш спорти федерациясининг навбатдан ташқари IX Конференцияси бўлиб ўтди.\nКонференция ишида Ўзбекистон Миллий олимпия қўмитаси президенти Рустам Шоабдураҳмонов, Жисмоний тарбия ва спорт вазирининг биринчи ўринбосари Ойбек Касимов, МОҚ вице-президенти Азизжон Камилов, Ўзбекистон ўқ отиш спорти федерацияси мутасаддилари, федерациянинг минтақавий бўлими раҳбарлари, мураббийлар, спортчилар ва Оммавий ахборот воситалари ходимлари иштирок этишди.\nКонференция кун тартибидаги асосий масала федерацияга янги раис ва унинг биринчи ўринбосарини сайлашдан иборат эди. Конференцияни олиб борган ташкилот Бош котиби Ж. Атабуллаев федерация раислигига Ўзбекистон Республикаси Инновацион ривожланиш вазири ўринбосари Ойбек Кабилжанович Норинбоев номзодини таклиф қилди. Конференция иштирокчилари ушбу номзодни бир овоздан қўллаб қувватлашди ва Ойбек Норинбоев Ўзбекистон ўқ отиш спорти федерацияси раиси этиб сайланди.\n“Мамлакатимизда шахсан Президентимиз раҳнамолигида жисмоний тарбия ва спорт соҳасига алоҳида эътибор қаратилмоқда. Янгидан-янги спорт мажмуалари, ўқув-машғулот базалари бунёд этилмоқда. Биргина ўқ отиш спортини оладиган бўлсак Тошкент вилоятида, яна ҳам аниқроқ айтадиган бўлсак Ўртасаройда ҳар томонлама замонавий талабларга жавоб берадиган ўқ отиш мажмуаси ва ўқув-машғулотлар базаси бунёд этилмоқда. Мазкур мажмуа фойдаланишга топширилгач, бу ерда нафақат маҳаллий, балки хорижий ўқув-машғулот йигинлари ва халқаро турнирлар ўтказиш имконияти пайдо бўлади. Буларнинг барчаси биз – спорт аҳли учун. Энг муҳими давлатимиз томонидан яратиб берилаётган ана шу имкониятлардан унумли фойдалана олсак бўлгани. Фурсатдан фойдаланиб, федерацияга янги сайланган раҳбарларга масъулиятли лавозимда омад ва муваффақиятлар тилайман” – деди МОҚ президенти ўз нутқида.\n“Олдимизда ниҳоятда масъулиятли вазифа турибди. Барчамиз биргаликда ҳаракат қилсак кўзлаган мақсадимизга етишимизга ишончим комил. Биз ҳамжиҳатликда ушбу спорт турини янги босқичга олиб чиқишимиз керак. Ўшандагина Олимпия ва Осиё ўйинлари, жаҳон ва қитъа чемпионатларида ғалабалар ўз ўзидан келади. Менга билдирилган юксак ишонч учун Президентимизга, Миллий олимпия қўмитаси ва Жисмоний тарбия ва спорт вазирлигига ўз миннатдорчилигимни изҳор этаман. Ишончни оқлаш учун бор имкониятимни ишга солишга ваъда бераман”-дея ўз сўзини якунлади Ўзбекистон ўқ отиш спорти федерациясининг янги сайланган раиси.


26 октябр 2020, Тошкент вақти: 18:52\nДемократик жамиятларда эса бойларнинг давлати ҳақида расмийга яқин маълумотлар тез-тез эълон қилиниб турилади. “Форбс” журнали дунё бойларининг рўйхатини ҳар йили эълон қилиб боради. Журналнинг ўтган йилги рўйхатида “Майкрософт” компанияси президенти ва асосчиси Билл Гейтс 50 миллиард доллар бойлиги билан биринчи ўринда турибди. Иккинчи ўринда турган америкалик молиячи Уоррен Баффетнинг эса 42 миллиард доллар пули бор. Россиянинг энг бой одами Роман Абрамович 19 миллиард доллар билан 11-ўринни банд этган.\n“Capgemini” ва “Merrill Lynch” консалтинг фирмалари бизнес бўйича ўтказган тадқиқотларининг шу ҳафтада эълон қилинган натижаларига кўра, мамлакатларнинг географик жойлашуви каби у ердаги бойваччаларнинг ҳам қизиқишлари турлича. Масалан, Шимолий Америкадаги пулдорлар яхта, санъат, самолëтларга қизиқса, Европадаги бойваччаларнинг қизиқиш объектлари сирасига, асосан, тасвирий санъат киради. Араб шайхлари зотдор отлар сотиб олса, Сингапур бойлари Франциядаги энг қиммат виноларни коллекция қилиш билан шуғулланади. Яқин Шарқда бойваччалар пулини кўпроқ тилла буюмлар ва қимматбаҳо соатларга сарфлайди.\nТадқиқот муаллифларига кўра, араблар ëки осиëликлар Ғарб вакилларига қараганда, ўз бойликларини оммага ялтир-юлтур қилиб кўрсатишни ëқтиради.\nКузатувчилар фикрича, Ўзбекистонда маҳаллий бойлар мавзусига гўёки табу қўйилгандек таассурот уйғонади. Одaмлар эса уларни қураëтган ҳашаматли иморати, машинаси, сотиб олаëтган завод-фабрикаси ва ўтказаëтган дабдабали тўйига қараб билади.\n“Бугун Ўзбекистонда қисқа вақт ичида бойиб кетган одамлар сони кўп. Энг ажабланарлиси шуки, Ўзбекистондаги бойларнинг ҳаммаси у ëки бу даражада ҳокимият билан боғланган ва уларнинг ўтмиши жиноят оламига бориб тақалади. Ўзбекистондаги бойваччалар пулларини кўпинча ички обрўларини яхшилашга сарфлайди. Бунга қимматбаҳо машиналар, ҳашаматли уйлар, яхши кийиниш ва хорижга сафар қилиш киради. Ғарб мамлакатларидан фарқли ўлароқ, бизда бойлар тасвирий санъат коллекциясига қизиқмайди”,- дейди мавзу юзасидан “Озодлик”ка фикр билдирган Ойсара.\nАмерикалик Изабел ўзбек урф-одатлари, маданияти ва ҳаёт тарзи билан яқиндан таниш. У имкон бўлди дегунча Ўзбекистонга келади. Ўзбекистонлик бойваччалар ҳақида у ҳам озми-кўпми билади.\n“Масалан, Ислом Каримов ëки ҳукуматнинг бошқа вакиллари қандай йўл билан бойиб кетаëтганини халқ билади. Улар мамлакат табиий захираларини сотиб, ундан кўраëтган даромадларини хориждаги банкларга қўйиши ҳам ҳеч кимга сир эмас. Менимча, Ўзбекистон ичидаги бойлар ҳозир ўз пулларини кўчмас мулкка инвестиция қилмоқда”, - дейди Изабел.\nКузатувчиларнинг таъкидлашича, Ўзбекистонда ўта бойлар сони унчалик кўп эмас. Улар Салим Абдувалиев, Ғофур Аҳмедов, Мираброр Усмонов, Гулнора Каримова ва шунга ўхшаш саноқли кишилар.\nГ.Каримованинг бойлиги ҳақида аниқ рақамлар йўқ. Бу ҳақда фақат тахмин қилиш мумкин.\n“Mенимча, Гулноранинг 200 миллион доллар атрофида пули бор. Лекин улар қонуний йўл билан топилганми-йўқми, бунисини билмадим. Ҳеч ким бунга аниқ баҳо бера олмайди”, - дейди Америкада таҳсил олаëтган ўзбекистонлик молиячи Нодир.\nГ.Каримованинг молиявий аҳволини аниқлаш қийиндир-ку, аммо унинг хоббиси нималигини билиш мушкул эмас. У заргарлик буюмлари дизайни билан шуғулланади. Ҳатто Москвада махсус заргарлик дўкони ҳам бор.\nГулноранинг медиабизнес билан шуғулланиши ҳақида ҳам гап-сўзлар юради. Ўзбекистоннинг “ТВ-Марказ” телеканали, “Белла-терра” ва бошқа журналлар, “Терра” радиоси ва бошқа бир қанча ОАВ Гулнора Каримовага қарашли экани айтилади.


Иншоотларни иссиқлик билан таъминловчи "яшил" технологияларга мурожаат қилиш вақти келмадимикан?\n20:57 / 15.06.2017\nТошкент шаҳридаги Solar City Solutions компаниясининг 4-5 кишидан иборат хонадонга мўлжалланган қуёшли коллекторлари 5 миллионга баҳоланади. Қурилма йил давомида ўртача 325 кун тўлиқ иссиқлик қуввати билан таъминлайди. Маълум бўлишича, у ҳатто булутли кунда ҳам бунинг уддасидан чиқади. Компания Кузатув кенгашининг аъзоси Огай Игорь Герасимович Халқаро Пресс-клубдаги йиғилиш доирасида бу борада "Кун.уз" нашрига атрофлича маълумот берди.\n"Компания ўз маҳсулотини таклиф этаётган нарх Хитойдаги нархга тенгдир. Бироқ сиз Хитойда ишлаб чиқарилган товарни олаётганингизда уни олиб келиш, божхонадан ўтказишингиз керак бўлади. Ҳозирда эса Президентнинг қарори мавжуд бўлиб, унга кўра Хитойдан бу товарни келтириш мумкин эмас, чунки у ҳолда сиз тахминан 90 доллар миқдорида пошлина тўлашингиз керак бўлади. Нима учун бундай йўл тутилди? Маҳаллий ишлаб чиқарувчилар ўз маҳсулотларини сота олишлари учун, бозор ҳимоясини ўйлаб шундай қилинди. Энди эса коллектор шу ерда, ўзимизда! Уни Хитойдан келтириб, божхонадан ўтказишга ҳожат йўқ. Коллектор Хитойда ҳам, Ўзбекистонда ҳам бир хил нархда (маркасига қараб).\nБугунги кунда корхоналаримиз ушбу қуёшли коллекторларни ишлаб чиқармоқда. Агар кейинчалик у билан боғлиқ қандайдир муаммолар юзага келса, компанияга қўнғироқ қиласиз ва бир-икки соат ичида сизга хизматлар кўрсатилиб, зарур эҳтиёт қисмлари етказиб берилади.\nАйтайлик, сиз Хитойдан олиб келинган коллекторни хусусий корхоналардан харид қилдингиз ва уни ўрнатдингиз. Кутилмаганда техник носозликлар юзага келди ёки қандайдир сабабларга кўра бузилди. Унга қўнғироқ қилиб эса, "Кечирасиз, биз ҳозир Хитойга буюртма берамиз ва бир ёки уч ойда эҳтиёт қисмлари келтирилади", деган жавобни эшитасиз. Узоқ кутишга тўғри келади.\nДемак, маҳаллий коллекторларимизнинг қандай устунликлари бор? Нарх, ишлаб чиқарувчининг тезкор реакцияси, хизмат кўрсатиш".\nЎйлаб кўринг, коллектор учун бир мартагина пул тўланади, яъни коллектор хариди вақтида, қолгани эса бепул! Истеъмолчилар маданиятига қуёшли коллектор тушунчасини киритиш вақти келмадимикан?! Бир эшитганда қимматдек туюлади, албатта, бироқ ҳисоблаб кўрилса, газга қанча пул тўлаймиз? Вақти келганда бундан-да кўп! Шу пулларни сўнгги русумдаги смартфонларни харид қилиш учун аямаймиз, лекин иссиқлик қувватидан аяймиз.\nSolar City Solutions инновацион-юқори технологик компаниясига 2015 йилда Тошкент шаҳрида асос солинган. Компания қайта тикланувчи энергия манбалари - қуёш энергияси асосида сувни иситувчи ва иншоотларни иссиқлик билан таъминловчи қуёшли вакуум коллекторларини ишлаб чиқариш билан шуғулланади. Бугунги кунда бутун дунёда беҳисоб қуёш энергиясидан фойдаланувчи экологик тоза технология жуда машҳур бўлиб бормоқда.\nиситиш яшил технология Solar City Solutions\nМарказий иситиш тизимидан воз кечиш мумкинми?


Мебель ҳақида — У ким, бу нима — QOMUS.INFO\nQOMUS.INFO > М ҳарфи > МЕБЕЛЬ\nМЕБЕЛЬ (лот. mobilis — қўзғаладиган, осонгина суриладиган) , жиҳоз — хоналар, истироҳат боғлари, кўчалар жиҳозининг асосий тури. Маиший (уй-рўзғорда ишлатиладиган), жамоат би-нолари ва жойлари (боғчаясли, мактаб, ўқув юртлари, идоралар, театр, клуб, кинотеатр, дўконлар, кафе ва ресторанлар, саноат бинолари ва б.) да қўлланиладиган хилларга бўлинади. Мебель (курси, хонтахта, жавон, беланчак, бешик, стул, стол, шкаф, каравот, диван, сандиқ, кути, скамейка, парта ва б.) инсоннинг меҳнати — машғулоти, дам олишини қулайлаштириш учун хизмат қилади. Ёғочнинг қаттиқ турлари (эман, шамшод, ёнғоқ, нок, қайин, липа, тол, терак, кизил дарахт, чинор, қайрағоч, ольха, шумтол, арча, қарағай, тилоғоч ва б.), металл ва пла-стмассадан ишланади, новдалардан тўқилади. Вазифаси, тузилиши, материалига қараб жуда кўп турларга бўлинади, ҳар бир турининг ҳам бир неча хили бўлади (мас, столнинг овқат тай-ёрлаш ва овқатланишда ишлатиладиган, ёзув столи каби хиллари, жавоннинг китоб териб қўйиладиган, корхонада — асбоб-ускуналар сақланадиган хиллари бор). Маиший (уй-рўзғор) да ишлатиладиган Мебель ётоқхона, меҳмонхона, ошхона ва ҳовли М. лари каби хилларга бўлинади. Бир хонали уйларга мўлжаллаб ишлаб чиқариладиган Мебельлар ҳам ётокхона, хам меҳмонхона М. и вазифасини ўтайди (мас, диванкаравот, креслокаравот). Икки, баъзан ундан ортиқ тури бирлаштирилган Мебельлар хам ишлаб чикарилади. Тузилиши ва технологик жиҳатларига кўра, Мебель жойидан қўзғалмайдиган ва қўзғаладиган, йиғма, деворга ўрнатиладиган ва б. хилларга бўлинади. Мебель хонани, бино ичини бадиий безаш учун хизмат қилади, амалий санъат соҳаси ҳам ҳисобланади (М. ларни безашда рассомлик, ҳайкалтарошлик ва нақшдан фойдаланилади).\nМебель жуда қадим даврларда, инсон ўтроклаша бошлаган пайтлардаёқ пайдо бўлган. Янги ижтимоий тузумлар, маданият, фан ва техника тараққиёти янгиданянги Мебель намуналарини вужудга келтирди. Қадимдан Миср фиръавнларига мансуб айрим Мебель намуналари бизнинг давримизгача сақланган. Тахт, сандиклар ёғочдан ўйма ва бўртма нақш ва тасвир ишлаб, жез, кумуш, олтин ва фил суяги қоплаб безатилган. Юнонистонда Мебель, асосан, ёғочдан ишланган. Қад. Римда Мебель тайёрлашда ёғоч билан бир қаторда мармар, жездан ҳам фойдаланилган, дарахт новдасидан тўқима М. ҳам тайёрланган. Столларнинг оёғи йиртқич ҳайвонларнинг оёқларига ўхшатиб ишланган. Бизгача сақланган Византия М. и намуналари олтин, фил суяги, қимматбаҳо тошлар қоплаб безатилган.\nХитой, Япония, Эрон каби Осиё мамлакатларида ҳам Мебельни жозибадор безатишга катта аҳамият берилган. Осиё мамлакатларида, жумладан, Ўрта Осиёда уйларни жиҳозлашда гилам, шол, кигиз кабиларга катта эътибор берилганидан Мебель унчалик раем бўлмаган. Лекин бешик, беланчак, чоркурси, сандиқ, сандиқчалар, хонтахта, танча (сандал), токчага ишланган жовон, тахт каби жиҳозлар аста-секин раем бўлган. Шарқ мамлакатларида 7 — 8-а. лардан бошлаб ёғоч ва жез М. лардан Мадраса, маежид, саройларда кенг фойдаланилган, устига китоб қўйиб ўқиладиган лавҳ, 8 қиррали столлар, курсилар қадама, ўйма ва бўяма на-қшлар билан безатилган. Ўрта Осиё саройларида тахт, курси тахта (каравот) лар олтин, кумуш, қимматбаҳо тошлар билан безатилган. Улар ёнғоқ, арча, тут терак,ва б. дарахтларнинг ёғочидан тайёрланган. Ҳозир миллий Мебельлар Европа услубидаги Мебельлар билан уйғунлашиб кетди.\nЕвропада Мебель таракдиёти бадиий услубларнинг кучли таъсири остида бўлди. 10—12-й. ларда роман услуби содда, лекин вазмин, дағал Мебельни вужудга келтирди. Готика (12—15-а. лар) Мебельни нафислаштирди, безакда ёғоч ўймакорлигидан фойдаланилди. Уйғониш даврит ёғоч инкрустацияащан кўп фойдаланилди, янги Мебель турлари, мас, ёзув шкафлари, юмшоқ курсилар (креслолар) пайдо бўлди. Барокко (17—18-а. лар) Мебель шаклларини мураккаблаштирди. Мебельда одатдаги серҳашам безакдан ташқари мозаика ҳам ишлатилди. 18-а. 2-чорагидан равнақ топган рококо услуби ўзидан олдинги классицизм оқимининг монументал Мебель шаклларини енгиллаштирди, усти ёпиб қўйиладиган ёзув столлари, Мебель гарнитуралари пайдо бўлди. Ампир услуби (19а.) да Мебель ларнинг оёклари сфинкс, гриффон, шер оёғи, устунларга ўхшатиб ишланди, безакнинг симметрик бўлишига аҳамият беридди. – 19-а. 2-ярмидан Мебель кам безакли қилиб ф-каларда ишлаб чиқарила бошлади, ёғочни эгиб ишланадиган арзон, хаммабоп Вена М. лари оммалашди. 20-а. бошларидан рационализм услуби янги материаллар (мас, металл қувурлар) дан фойдаланиш, Мебельларни йиғма ва қисмлари ажратиладиган қилиб тайёрлаш усулларини майдонга келтирди. Идора, ўқув юртлари, банк, хонадонлар учун махсус Мебель хиллари пайдо бўлди. Ҳозир идораларда, асосан, итальян услубидаги Мебельлар раем бўлди (2003).\nЗамонавий Мебель фойдаланишга қулай, енгил, содда бўлиб, қимматбаҳо ёғоч тежаб ишланади, қисмларга ажраладиган қилиб тайёрланади. Ташишга, кўчиришга қулай (айрим Мебельлар бир неча қисмга ажратиладиган қилиб тай-ёрланса, айрим Мебель ларнинг қисмлари алоҳида бўлиб, устма-уст, ёнма-ён қўйиладиган қилиб ясалади). Мебель ало-ҳида-алоҳида комплект қилиб (мас, стол ва стуллар) тайёрланади, Мебель тўплам (1, 2, 3, 4 хонали хонадонларга мўлжаллаб, бир услуб, бир хил материал ва бир хил рангда тайёрланадиган комплект), гарнитуралар (ётокхона, кабинет, ошхона, меҳмонхона каби махсус хоналарга мўлжалланган, бир услуб, бир хил ранг, бир хил материаллардан) ишлаб чиқарилади. Ўзбекистонда Европа услубидаги Мебельлар миллий услубдаги Мебельлар б-н уйғунлашиб кетган. Енгил услубдаги Мебельлар билан бирга классик услубдаги залвор Мебельлар яна раем бўла бошлади (яна қ. Мебель саноати).\nNext PostМЕЗОТЕРМАЛ КОНЛАР


Дунё ғами келиб – кетувчи меҳмондир – .:: Xadicha.uz\nДунё ғами келиб – кетувчи меҳмондир\nҲаёти давомида кишининг боши устидан қуёш чарақлаб туриши баробаринда турли хил ташвиш булутлари ҳам сузиб ўтади.Кенглик—танглик ҳам, тўқлик—очлик ҳам, ғалаба—мағлубият ҳам, шодлик—мусибат ҳам. Умри фақат шодлигу ғалаба билан ўтган кимсани тарих билмайди. Одам боласидан машаққат ва мусибат пайтида сабр қилиши, умидсизланмаслиги, ҳақ устида сабот билан туриши талаб этилади. Дунё ғами келиб – кетувчи меҳмондир. Абадий қолади, деб ранжимаслик керак.Тонгни кутадиган одам сабр қилиши шарт. Тун қиёматга қадар давом этмайди. Неъматга сабр билан эришилади, шошқалоқ ва бесабр неъматдан маҳрум қолади. Неъматни кўриш билан шокир, мусибатга дуч келганда эса собир бўлиш иймон жумласига киради. Ҳаёт қийинчиликларсиз бўлмайди, қийинчиликларсиз маъносини йўқотар эди. Биз ё муваффақият қозонамиз ёки ютқазамиз. Ғалаба қозонмоқчи бўсак курашмоқ керак. Кураш туфайли қўлга киритган ютуғимиз кўнглимизни тоғдек кўтаради, мамнун бўламиз, энг муҳими, руҳимиз яна бир поғона юксалади. Умидимиз сўниб, ҳафсаламиз пир бўлган пайтлар кўп бўлади. Орзуларимиз, режаларимиз амалга ошмаган пайтда ўзимизни қандай ҳис қиламиз? Ҳалол ишласак, тинмай меҳнат қилсак, бировнинг дилига озор бермасак ҳам барибир ҳамма ўйларимиз барбод бўляпти. Нима учун, деб савол берамиз. Мавлоно Жалолиддин Румий шундай дейдилар: “Ҳеч томондан умидим йўқ. Фақат У карам соҳиби : “Умидсиз бўлманг” – дейди. Хоқонимиз доимо бизга далда бермоқда, “Умидингизни узманг” деб қулоғимизни бурамоқда” .\nحَسَنَةٌ وَأَرْضُ اللَّهِ وَاسِعَةٌ إِنَّمَا يُوَفَّى الصَّابِرُونَ أَجْرَهُمْ بِغَيْرِ حِسَابٍ۝\n“(Эй, Муҳаммад!) Менинг иймон келтирган бандаларимга айтинг: “Парвардигорингиздан қўрқингиз! Бу дунёда эзгу иш қилган зотлар учун (охиратда) чиройли (оқибат – жаннат) бордир.Аллоҳнинг Ери кенгдир. Албатта, сабр қилувчиларга (охиратда) мукофотлари беҳисоб берилур”,” . (Зумар сураси 10 – оят) Ҳисоб–китоб ва кузатишларга қараганда, катта қизиқиш ва манфаат кўриш билан бошланган ҳар қандай фирма, илмий тадқиқотлар қайсидир босқичга етганда бирдан барбод бўлади. Маълумотларга кўра, беш йил ичида ҳар юзта фирмадан атиги бештасигина қолар экан. Қолганлари рақобатга дош беролмагани, ишчилари кетиб қолгани, молиявий қийинчиликлар туфайли ёпилар экан. Худди шунингдек, инсон ҳаётини юз фоиз хурсандчиликдан иборат деб бўлмайди, ҳаётимиздаги энг қувончли кунларда тўсатдан бутун ҳаётимизни остин – устун қилиб юборадиган касаллик, оилавий муносабатлар, хизматдаги кескин ўзгариш, моддий қийинчиликлар билан боғлиқ бирор воқеа рўй бериши мумкин, ана шунда ҳамма орзуларимиз, умидларимиз сўнади. Нега? Нима учун?\nИнсон қанчалар кучли бўлмасин, барибир тўсатдан бошга келган зарбалар ҳар биримизни эсанкиратиб қўйиши табиий. Ҳамма бирдек руҳий ирода ва кучга эга, ҳамма ҳам шароитлар билан муроса қила олишга қодир эмас. Ҳатто жасур, дадил инсон ҳам мушкул вазиятларда талмовсираб қолади, руҳияти тушиб кетади. Энди вазиятни таҳлил қилиб, умидимизнинг сўнишига олиб келадиган сабабларни қидирамиз. Биринчи навбатда ўзимизнинг моҳиятимизни англаб оламиз. Яъни, нима учун бу дунёга келдик, яшашимиздан мақсад нима? Бу дунёга ўзимизни кашф этиш, руҳиятимизни камол топтириш учун келамиз. Мақсад руҳиятимизни мукаммалликка эриштириш экан, ҳаётимиз давомида сабоқ оламиз. Руҳиятимизни чиниқтириш, маълум бир синовлардан ўтиш учун биз дарс ўтишимиз, шахсиятимизни шакллантиришимиз керак. Сабр меъёрни билиш, ирода инсон руҳини чиниқтиради. Умидларни сўндирадиган шароитлар эса руҳиятимизни чиниқтириш учун керак бўлган омилларнинг айнан ўзгинаси. Шулар биз учун дарс вазифасини ўтайди. Баъзида биз кучга, ҳатто жуда катта кучга эга бўламиз. Фалокатлар эса, катта кучга эга бўлганимиз учун эмас, балки шу кучимизни нотўғри тақсимлаганимиз учун рўй беради. Барбод бўлиш – ўзингизнинг шахсингизни тушунмаслик, нотўғри хулоса қилиш, иродангизни суистеъмол қилишдан келиб чиқади. Айрим ҳолларда бу молиявий, ўзаро муносабатлар, мартаба, амал ёки иззат – обрў каби моддий йўқотишларга ҳам олиб келади. Буни ўзимиз ўйлагандек кучимиз қувватли, тушунчаларимиз тўла ва мукаммал эмаслиги учун юборилган аломат сифатида қабул қилишимиз мумкин. Баъзида фалокатлар инсоннинг меҳнатсиз роҳатга эришасан, деган шайтон сўзларига қулоқ солиб тўғри йўлда бўлмаганидан содир бўлади. Агар биз руҳиятимизни камолга эриштириш ўрнига моддий бойлик тўплашга муккасидан кетсак, оқибатда шу кунгача қўлга киритган ва эришганларимизнинг ҳаммасидан жудо бўламиз. Биз кўз олдимизда содир бўлаётган ҳодисалар устидан ғолиб келиб бўй кўрсатишимиз, яъни руҳий юксалишимиз лозим. Аввал бошдан ақл билан иш кўрганимизда ҳозиргидек фалокатлар содир бўлмасмиди?! Лекин энди ақлимиз кирди, агар ҳозирги мушкуллик бошимизга тушмаганда бу ақл ҳеч қачон келмасди ҳам. Демак, у синов ва дарс. Ана шу сабоқни ўзлаштирсак, кейинги сафар ҳудди шунингдек қийин вазиятлардан осон чиқиб кетамиз. Кўпинча зиддиятли вазиятларда биз инсонлар ҳаддимиздан ошиб кетганимизни пайқаймиз ва бунинг учун жавобини беришимиз керак бўлади. Фалокат ўзимизга жуда ишониб, мағрурланиб кетганимиз, аслида мавжуд бўлмаган ирода ва кучимизга ортиқча ишониб юборганимизнинг натижаси.\n“Баъзида ютқазганингизни рўйи рост тан олишингиз керак, қоқилиш – ўзингизнинг айбингиз. Бошга иш тушганда энг аввало умидсизланмаслик керак, қаерда қандай хатога йўл қўйганини тушуниб, уларни тузатишга ҳаракат қилиш лозим” .\nҲуд сурасида Одам болаларининг қандайлиги чиройли тарзда баён этилган:\nوَلَئِنْ أَذَقْنَاهُ نَعْمَاءَ بَعْدَ ضَرَّاءَ مَسَّتْهُ لَيَقُولَنَّ ذَهَبَ السَّيِّئَاتُ عَنِّي إِنَّهُ لَفَرِحٌ فَخُورٌ۝\nإِلَّا الَّذِينَ صَبَرُوا وَعَمِلُوا الصَّالِحَاتِ أُولَئِكَ لَهُمْ مَغْفِرَةٌ وَأَجْرٌ كَبِيرٌ۝\n“Агарда биз инсонга Ўз марҳаматимизни тоттириб, сўнгра (яна) уни тортиб олсак, (қарабсизки) у ноумид ва ношукр (бўлиб қолур). Агарда унга бирор зарар келиб кетгандан кейин ноз – неъматларни тоттириб қўйсак: “Ёмонликлар мендан (ўзича) кетди”, – дейди, албатта. Зеро, у мағрур ва фахрланувчидир. Илло, сабрли бўлган ва эзгу ишларни қилганларга, айнан ўшаларга мағфират ва катта мукофот бордир” . (Ҳуд сураси 9 – 11 оятлар)\nМазкур уч оят “Бу васф иймон ва ислом тақозо қилган сифатлари билан тўла сифатланмаган инсоннинг васфидир”, — деб тафсир қилинади “Тафсири ҳилол”да. — Агар ундай одамга бирор неъмат бериб туриб, сўнгра олиб қўйилса, тушкунликка тушиб, дод–вой қилади, ўзини ҳар томонга уради. Ёки аксинча, ё иссиққа кўнади ё совуққа. Охирги оятда солиҳ бандаларнинг икки сифати алоҳида таъкидланмоқда: сабр ва яхши амаллар қилиш. Сабр доимо, ҳаммага керак: яхшилик етганида ҳам, ёмонлик етганида ҳам, зарар – камчилик пайтида ҳам, фойда – борчилик пайтида ҳам ғоятда зарур. Йўқчиликка сабр қилиш осон. Аммо борчилик–тўқчиликка ҳамма ҳам тоқат қила олмайди. Аслида банда оғир пайтда бардош билан, неъмат етганда шукр ва яхшилик билан сабр қилсагина саодатга етиша олади. Орамизда баъзи бировлар ҳаёт йўлларига назар солиб, унинг нуқул тўсиқ, ғовлар тоғидан иборат эканини айтишлари мумкин. Улар ана шу ғовлар устига тик юриб, енгганлар, айланиб ўтганлар. Ҳатто йўлларида: “Бу сенинг қўлингдан келмайди, буни қўлга киритолмайсан, бу сен учун эмас” деб гапирадиганлар учраб қолади. Огоҳлантирувчи кишиларнинг кўп ёки камлигидан қатъий назар, ичимиздаги қандайдир бир куч бизни уйғотади, тетиклаштиради, ҳаётга ва ўзимизга бўлган ишонч кучи, эҳтимол бахтга эришиш умиди, орзуси бизни олдинга қараб, янгича ҳаёт кечиришга ундар. Орада пайдо бўлган танаффуслар олға қадам босишга имконимиз борлигини билдиради ва буни идрок этамиз. Ҳаёт тўсиқлардан иборат. Биз уларни осон ва тез ёки стресс билан қабул қилишимиз мумкин. Биз тўсиқ ва муаммоларни енгиш учун ўзимизни хаёлан тайёрлашимиз ёки таслим бўлишимиз мумкин. Одатда қийинчиликлардан ўтиб олганимизда енгиллик ва мамнунликни ҳис этамиз. Лекин тўсиқлардан ўтиш осон эмас, қатъийлик ва тўғри қарор қабул қилишни талаб қилади. Тўғри қарорга келиш эса ўз ҳаётимизни фалсафий мушоҳада этиш билан амалга ошади. Агарки тўсиқларга таслим бўлсак, бу бизнинг ҳаёт имтиҳони олдидаги катта хатойимиз бўлади. Зеро, юртбошимиз бизларни олға интилишга чақириб шундай дейдилар: “Бировнинг қўлига ва юзига қараб яшайдиган инсон ва давлатнинг озодлиги бутун бўлмайди, мустақиллиги тўлиқ бўлмайди. Ҳаётнинг шафқатсиз қонуни шу: фақат ўз куч–қудратига ишонган халқгина ўз – мурод – мақсадига етади” .\nАллоҳ таоло Қуръони каримнинг Оли Имрон сурасида шундай деб марҳамат қилади:\nلَتُبْلَوُنَّ فِي أَمْوَالِكُمْ وَأَنْفُسِكُمْ وَلَتَسْمَعُنَّ مِنَ الَّذِينَ أُوتُوا الْكِتَابَ مِنْ قَبْلِكُمْ وَمِنَ الَّذِينَ أَشْرَكُوا أَذًى كَثِيرًا وَإِنْ تَصْبِرُوا وَتَتَّقُوا فَإِنَّ ذَلِكَ مِنْ عَزْمِ الْأُمُورِ۝\n“Мол-мулкларингиз ва жонларингиз (офати ва мусибати) ила синалурсизлар. Шунингдек, сизлардан олдин Китоб берилганлар ва мушриклардан кўп азиятли (аччиқ) гапларни эшитасизлар. Агар сабр қилсаларингиз ва тақволи бўлсаларингиз, албатта, бу ишларнинг пухталигидандир” . (Оли Имрон сураси 186 – оят)Ана шу душманлар инсонни йўлдан уришга, унга шаҳватларни чиройли қилиб кўрсатишга ва уни тоат – ибодатлардан узоқлаштиришга уринадилар. Улар кўзлаган мақсадларига эришиш учун бетўхтов ҳуруж қилиб туришади. Шу боис, инсон нафсини жиловлаб олиш, ҳавои – ҳохишини шариат измига юргизиш ва ҳақиқий душманни – шайтонни мағлуб этиш йўлида жидду – жаҳд кўрсатмоғи лозим. Атрофимизда оптимистлар, ўзини кучли деб биладиган одамлар бор, уларни кузатишимиз, кучли шахслар даврасида бўлишимиз керак, негаки биз мулоқот қилган одамлар бизга ҳам куч–қувватларини берадилар, ўз тебранишлари таъсирига киритадилар. Психологик нуқтаи назардан айтганда, омадсизлар ва ҳаёти, яшаш тарзидан доим нолийдиган инсонларга яқин юрмаслик лозим, чунки улар тез ва осон таслим бўладилар, ҳаётга тескари томондан қарайдилар ва нотўғри хулоса чиқарадилар.\n“Дарҳақиқат, инсон бетоқат қилиб яратилгандир.Қачонки, унга ёмонлик (камбағаллик ёки мусибат) етса, у ўта бесабрлик қилувчидир” . (Маориж сураси 19 – 20 – оятлар)\n“Қатъийлик руҳий кучдир. У инсонни ҳаётий даражага кўтаради. В.Жикарентсев, айнан умидсизлик пайтида биз ҳаёт маъносини ва бахтни туямиз, деб ҳисоблайди. Бу ҳолатда қарама–қарши қутбнинг биридан иккинчисига ўтаётган бўламиз. Инсондан талаб этиладигани шуки, жараёнларнинг кечишига қўйиб бериш учун уларнинг биронтасига боғланиб қолмаслик керак. Ғалаба ва мағлубият, тўғри қарор ва хатолик, қайғу ва қувонч, кўтарилиш ва қулаш–бу қарама–қаршиликлар биргаликда ҳаёт ва бахт деган категорияни келтириб чиқаради. Хўш, ҳаётни тўлалигича қабул қилиб яшашга бизларга нима ҳалал беради? Ўйлаб кўрсак, қўрқув пайтида маълум бир ҳолатда унга бутун кучимиз билан боғланиб қоламиз ва қарама – қарши томонга, яъни қўрқувни енгиб, куч тўплаб ҳаракатланиш ўрнига қўрқув исканжасида қолиб кетаверамиз, тўсиқлардан ўтиш ўрнига монелик қиламиз. Қанчалар эҳтиёткор бўлмайлик, барибир ўтишимиз керак бўлган вазиятга тушамиз.Ичимизда биз ўтадиган вазиятларни яратиб берадиган\nкучлар бор, бунинг ортидан тажрибага эга бўламиз. Шунинг учун қийин вазиятга тушдингизми, аввал тинчланинг, муаммони мамнуният билан қабул қилинг. Олдиндан кўра билмаганингиз, сезмаганингиз учун ўзингизни койиб ўтирадиган бўлсангиз, вазиятни янада мураккаблаштирасиз. Бу нарса онгингизга чуқур сингиб бораверади ва ҳозирги ҳолатдан сабоқ чиқармагунингизгача янада қийин вазиятларни келтириб чиқараверади” . Юртбошимизнинг ушбу сўзларини доимо ёдда сақламоқ керак: “Биз бошимиздан кечираётган замон барчамиздан, ҳар биримиздан огоҳ ва сезгир бўлиб яшашимизни, бугунги ва эртанги кунимизни, тинч ҳаётимизни ўзимиз асрашимизни талаб этади. Фақатгина тинчликни ният қилиш, орзу қилиш эмас, балки тинчлик, осуда ҳаёт учун, мусаффо осмон учун албатта баҳоли қудрат курашишимиз даркор” .\nوَاتَّبِعْ مَا يُوحَى إِلَيْكَ وَاصْبِرْ حَتَّى يَحْكُمَ اللَّهُ وَهُوَ خَيْرُ الْحَاكِمِينَ۝\n“Сизга ваҳий этилган нарсага эргашинг ва то Аллоҳ ҳукм қилгунича сабр қилинг! Албатта, У ҳукм қилувчиларнинг яхшисидир” . (Юнус сураси 109–оят)\n“Деярли барча афсоналарда одам боласи махлуқни енгиб ғалабага эришгани ҳақида гапирилади. Эртак ва афсона қаҳрамонлари ички ҳотиржамлиги ва Аллоҳга бўлган ишончи билан уч бошли, тўққиз бошли ва ҳатто қирқ бошли аждарҳони ўлдирган. У билаги кучга тўлган паҳлавон бўлгани учун эмас, балки ватани, халқига хавф туғдираётгани, уларни хавфдан озод этиш ҳисси юрагида жўш ургани, ана шу жўшқинлик жисмоний қувватини оширгани учун ҳам душманини мағлуб этди. Чўпчаклардаги махлуқ рамз, у бизнининг ичимизга жойлашиб олган. Аждарҳо қувватимиз, ҳиссиётларимиз ва биздан – да кучли бўлиши мумкин бўлган хислатларимиздир. Кучингизга, ўзингизга ишонсангизичингиздаги махлуқни ўргатишингиз мумкин. Демакки, ўзингизга ишонсангиз, кучингизга ишонсангиз, энг кучли бўлган душманни ҳам енга оласиз” .\nوَإِذَا أَنْعَمْنَا عَلَى الْإِنْسَانِ أَعْرَضَ وَنَأَى بِجَانِبِهِ وَإِذَا مَسَّهُ الشَّرُّ كَانَ يَئُوسًا۝\n“Қачон (Биз) инсонга (тинчлик, саломатлик, фаровонликни) инъом этсак, у (шукр қилишдан) юз ўгириб, ўз ҳолича кетур.Қачон унга (ҳасталик, камбағаллик каби) бирор ёмонлик етса, ноумид бўлур” . (Исро сураси 83 – оят) Умидсизликка тушсак, демак, билишимиз лозим бўладики, биз камолга етишиш йўлидамиз. Қийинчиликларни енгиб, ҳаммасини бир бошдан тиклаб, биз кейинги зинапоядан юқорига кўтариламиз. Мақсадга эришиш учун албатта қўрқувларимизни енгиб, уларни таслим бўлишига эришишимиз лозим. Бунинг учун эса доимий чиройли сабр ва Яратгандан дуо ила умидланиш лозим бўлади. Унутмаслик лозимки, умидсизлик улғайиш учун бор йўғи бир сабаб. “Ўзимнинг ҳаёт тажрибамдан келиб чиқиб айтаманки, бу дунёда ёмонликни кўрмаган одам яхшиликнинг қадрини билмайди. Қийналмаган одам ҳақиқий бахт нима эканини тўлиқ англаб етмайди” .\nМ. Саиджалолова\t2020-02-06


Мудҳиш жиноят. Бир оиланинг 3 аъзоси ваҳшиёна қотиллик сабаб узоқ муддатга қамалди | Qalampir.uz\nМудҳиш жиноят. Бир оиланинг 3 аъзоси ваҳшиёна қотиллик сабаб узоқ муддатга қамалди\nЖамият\t01 Июль 2019 19:22 7510\nЖиноят ишлари бўйича Фарғона вилоят судида 2018 йил август ойида битта оиланинг тўрт нафар аъзоси биргаликда содир этган ўта оғир жиноят бўйича айбдорларга ҳукм ўқилди.\nГап шундаки, Олтиариқ туманида яшовчи Соиповлар оиласи – оила бошлиғи Турсунмурод Соипов, хотини Ҳанифа Соипова ҳамда ўғиллари Аббосхон, Дилмурод ва вояга етмаган Озодбек Соиповлар (исм-фамилиялар ўзгартирилган) бир кишининг умрига зомин бўлиб, иккинчи бир шахсни ўлдиришга қасд қилишган.\nКиракашлик билан шуғулланувчи Турсунмурод Соипов зўравонлик билан навбатсиз мижоз олишни одат қилиб олган. 2018 йил 17 августида унинг бу одатига бир йўналишда қатновчи Дониёр Аманов ва Нуриддин Бўронов жим турмай, эътироз билдирган.\nЭътироздан Турсунмуроднинг жаҳли чиқиб, хотини Ҳанифа ҳамда ўғиллари Аббосхон ва Озодбекни чақирган. Улар биргаликда пичоқ ва тошлар билан қуролланиб, Дониёр Аманов ва Нуриддин Бўроновни калтаклаган. Воқеани видеотасвирга олган З. Ҳайитқуловга бироз жароҳат етказишган.\nШундан сўнг мазкур ҳолат юзасидан дастлабки суриштирув ҳаракатлари бошланди. Мазкур суриштирув доирасида 2018 йил 20 август куни Ҳанифа Соипова ва Нуриддин Бўронов профилактика инспекторининг хизмат хонасига чақиртирилган.\nЎша ерда Ҳанифа яна жанжаллашиб, Нуриддинни уятли сўзлар билан ҳақоратлади. Бунга чидолмаган Н. Бўронов эса, Ҳ. Соипованинг юзига уриб, тан жароҳати етказган.\nБуни қарангки, Турсунмурод ва унинг оиласи юқоридаги иккала жанжалдан тегишли хулоса чиқариш ўрнига бадтар аламзада бўлиб, Нуриддин ва Дониёрнинг “попугини пасайтириб” қўйишни режалаштирди.\n2018 йил 5 сентябрь соат 18:00 атрофида Турсунмурод шоҳбекатда ҳар доимгидек навбатсиз йўловчи ола бошлади. Шунда Нуриддин яна унинг ҳаракатларига эътироз билдирди ва улар тортишиб қолган.\nЛекин Т. Соипов барибир навбатсиз йўловчи олиб, йўлга тушган. Йўлда кета туриб у ўғиллари Аббосхон, Дилмурод ва Озодбекка шоҳбекатга келиб туришларини тайинлаган. Бир соатдан кейин эса ўзи ҳам қайтиб келган.\nБунгача воқеа жиддий тус олаётганини сезган Д. Аманов ҳам Нуриддиннинг укаси Умиджон Бўроновни ёрдамга чақириб қўйганди.\nШунинг учун ота-болалар аввал унга ҳужум қилишди. Ота ўғлига Умиджонни ўлдиришни буюрган.\nОтасининг шу қабиҳ кўрсатмасига асосан Дилмурод У. Бўроновнинг чап биқини, елка ва бўйин соҳаларига кетма-кет пичоқ санчган.\nСўнгра Аббосхон укаси Дилмуроднинг қўлидан пичоқни олиб, Нуриддиннинг ўнг кўкрагига урган.\nБуткул қутуриб кетган Соиповлар Дониёр Амановни ҳам обдан дўппослаган.\nВоқеа туман ички ишлар бўлими биноси ҳамда туман марказий шифохонаси яқинида юз бергани учун орадан кўп вақт ўтмай ички ишлар ходимлари ва “Тез ёрдам” етиб келган. Буни кўриб ота-болалар қочиб кетган.\nДилмурод Соипов қочиб бораётиб, тахминан 800 метр нарида турган “Тико” автомашинаси ҳайдовчиси Д. Зокировга зўрлик ишлатиб, уни машинадан туширган. Сўнг автомашинани олиб қочиб, ўзининг яшаш хонадони яқинига ташлаб кетган.\nЭнг ачинарлиси, кўрсатилган тиббий муолажаларга қарамай, У. Бўронов касалхонада вафот этган. Шифокорлар Нуриддиннинг ҳаётини сақлаб қолишга муваффақ бўлган.\nТурсунмурод, хотини ва ўзига ўхшаган ноқобил, бераҳм ўғилларига нисбатан Жиноят кодексининг бир қатор моддалари билан жиноят иши қўзғатилган. Жиноят ишлари бўйича Фарғона вилоят суди уларни қонуний жазога маҳкум этган. Хусусан, нобакор ота, Аббосхон ва Дилмурод узоқ муддатга озодликдан маҳрум этилган. Ҳанифа ва вояга етмаган Озодбекка озодликни чеклаш жазоси тайинланган. Аммо суд жараёнида ҳам қилмишларига иқрор бўлмаган айбдорлар вилоят судига апелляция шикояти беришган. Апелляция судлов ҳайъати ишдаги барча ҳолатларни атрофлича ўрганиб чиққан.\nПировардида суд ҳукми Олий суд Пленумининг 2006 йил 3 февралдаги “Судлар томонидан жиноят учун жазо тайинлаш амалиёти тўғрисида”ги қарори талаблари доирасида чиқарилган, деб топилган. Бинобарин, апелляция шикояти қаноатлантирилмасдан, суд ҳукми ўзгаришсиз қолдирилган.\nМаълумот учун, Соиповлар оиласи бошлиғи Турсунмурод муқаддам 1994, 2008, 2010, 2012, 2013, 2014 ва 2016 йилларда Жиноят кодексининг бир қатор моддалари бўйича қасддан баданга енгил шикаст етказиш, муҳофаза этиладиган табиий ҳудудларнинг режимини бузиш, кўп миқдорда гиёҳвандлик воситалари, уларнинг аналоглари ёки психотроп моддаларни ўтказиш мақсадини кўзламай, қонунга хилоф равишда тайёрлаш, эгаллаш, сақлаш, шунингдек, безорилик билан боғлиқ жиноятларни содир этган.\nУнинг хотини Ҳанифа такроран ёки хавфли рецидивист томонидан кўп миқдорда товламачилик жиноятини содир этишда айбланган ва судланган. Ота-она жиноятчиларнинг ўғли Дилмурод эса, 2014 ва 2015 йилларда қасддан баданга оғир шикаст етказиш, белгиланган тартибни бузиб, чет элга чиқиш ёки Ўзбекистон Республикасига кириш ёхуд чегарадан ўтиш билан боғлиқ жиноятларни содир этгани учун судланган.\nжиноят ишлари бўйича Фарғона вилояти судининг судьялари\n30 Июнь 12:35 67479\n29 Июнь 11:10 60028\n01 Июль 18:05 46560\n29 Июнь 19:58 40851\n01 Июль 11:52 40009


Бишкекда коронавирус туфайли карантин кучайтирилди, беморлар олий таълим ётоқхоналарига жойлаштирилади\nБишкекда коронавирус туфайли карантин кучайтирилди: 1 июлдан тақиқлар ва чеклов чоралари жорий қилинди, дея хабар берди пойтахт мэри Азиз Суракматов.\nМуниципалитет жамоат транспорти ва такси (оддий кунлари улар эрталабки 07:00 дан 10:00гача, кечқурун 17:00 дан 21:00гача, дам олиш кунлари транспорт ишламайди), кафе ва ресторанлар, дўкон ва бозорлар, парк ва хиёбонлар фаолиятини чеклади. Клуб ва барлар, шунингдек болаларнинг кўнгил очар масканлари, футбол майдонлари ва ўйин майдончаларининг иши тўхтатилди.\nБош вазир Кубатбек Боронов президент Сооронбай Жээнбеков билан учрашувда кун охирига қадар айрим ўқув муассасаларининг ётоқхоналари базасида 750 ўринли койка, ва пойтахт яқинидаги «Манас» аэропортида 400 ўрин жорий қилинишини маълум қилди.\nҲукумат тиббиёт ходимлари етишмаслиги билан боғлиқ муаммони тиббиёт олий ўқув юртлари юқори курс талабалари ва ординатурасида таълим олаётганларни жалб қилиш орқали хал қилишни режалаштирмоқда.\nБу каби чоралар мамлакатда коронавирус билан боғлиқ вазият ёмонлашгани туфайли ҳукумат томонидан қўлланилмоқда. Расмий маълумотларга кўра, Қирғизистонда коронавирус эпидемияси бошланганидан бери 5735 киши касалликка чалинган, 62 киши вафот этди. Сўнгги кунда эпидемия давридан бери рекорд даражада – 439 кишининг касалликка чалингани қайд қилинди, бу апрель ва майда қайд қилинган ўртача кунлик рақамлардан салкам ўн баробар кўпдир.\nСоғлиқни сақлаш вазирлигининг 1 июл куни хабар қилишича, Бишкекда зотилжам касаллиги билан 746 киши шифохонага ётқизилди. Аввалроқ Фавқулотда тиббиёт маркази бош шифокори Искендер Шаяхметов шифохоналарда ўринлар етишмаслиги боис зотилжамга чалинган беморларни шифохонага ётқизиш билан боғлиқ муммолар, шунингдек, ИВЛ аппаратлари ва тиббиёт ходимлари етишмаслиги борасида маълумот берган эди.\nЗотилжам туфайли вафот этаётганлар соннинг ошиб бораётани ҳақида Қирғизистон суд тиббиёт экспертизаси Республика маркази мутахассиси Айнура Асилбекова хабар берди. Унинг сўзларига қараганда, агар авваллари бир кунда ўртача судмедэксперт шифокорлари 10-15 та чақирувга борган бўлса, эндиликда 25-30 тагача чиқди. "Одамлар уйда зотилжамдан вафот этмоқда", – дейди мутахассис.\nҚирғизистоннинг айрим шаҳар ва туманларида фавқулотда вазият режими амал қилади, мамлакатда Фавқулотда ҳолат режими 11 майдан амал қилишни тўхтатди, ўшанда бир қатор чекловлар олиб ташланди. 30 июн куни парламент мажлисида президент Жээнбеков мамлакатда ҳозирча кескин чекловлар ва Фавқулотда ҳолат жорий қилинмаслигини айтган эди.


Соипов АҚШда радикал гуруҳлар таъсирига тушиб қолган\nСоипов АҚШда радикал гуруҳлар таъсирига тушиб қолган 2 846\nЎзбекистон ТИВ ҳузуридаги «Жаҳон» Ахборот агентлиги Сайфулло Соипов тўғрисида батафсил маълумотларни тақдим этди. 29 ёшли Ўзбекистон фуқароси 31 октябрь куни Нью-Йоркда теракт содир этганликда гумон қилинмоқда. «Ўзбекистон Республикасининг ваколатли органлари мазкур гумонни тасдиқлайди», — дейилади хабарда.\nСоипов Сайфулла Хабибулаевич 1988 йил 8 февралда Тошкентда туғилган. 2005 йилда касб-ҳунар коллежини тамомлаган, 2005—2009 йилларда Тошкент молия институтида таълим олган. ОТМни тамомлаганидан сўнг пойтахтдаги «Саёҳат» меҳмонхонасида бухгалтер лавозимида ишлаган. АҚШга кетгунига қадар жиноий жавобгарликка тортилмаган ва ҳуқуқни муҳофаза қилиш органлари эътиборига тушмаган.\n2010 йилда Соипов грин-карта лотореясини ютиб олади ва шу йилнинг ўзида АҚШга кетади. Сўнгги бир неча йил давомида у АҚШда вақтинча яшаб келаётган Ўзбекистон фуқароси бўлган аёл билан шаръий никоҳда бўлган. Ўтган вақт ичида Соипов бирор марта Ўзбекистонга келмаган ва Тошкентда яшаётган ота-онаси билан учрашмаган.\nАҚШда бўлиб турган вақтда Соипов Ўзбекистон дипломатик ваколатхоналарида консуллик рўйхатида турмаган.\n«Маҳалласидаги қўшнилари Сайфулло Соиповга жуда ижобий тавсиф беришди: уларнинг сўзларига кўра, у ҳеч қандай шубҳа уйғотмаган, ҳар доим ўзини вазмин, бошқаларга нисбатан дўстона тутган. Рисоладаги оилада тарбия топган. Унинг ота-онаси анъанавий исломга эътиқод қилишган ва ҳеч қачон қандайдир экстремистик оқимлар билан алоқа қилишгани сезилмаган», — дейилади хабарда.\n«Сайфулло Соипов АҚШга борганидан сўнг одамови бўлиб қолган, радикал гуруҳлар таъсирига тушган. Бу ҳақда Америка ОАВлари ҳам уни таниган одамларга таяниб хабар қилмоқда», — дея қайд этилади хабарда.


The Economist журнали Ўзбекистонни “Йил мамлакати” сифатида эътироф этди — Review.uz\nThe Economistнинг қайд этишича уч йил аввал Ўзбекистон ёпиқ давлат бўлган. Қисқа вақт ичида Ўзбекистонда кенг кўламли ислоҳотлар амалга оширилди. 2019 йилда Ўзбекистондан бошқа ҳеч бир мамлакат бу қадар илгарилаб кетмаган, дея таъкидлайди мақола муаллифлари.\nТаъкидланишича, замонавий Ўзбекистонда фуқаролар энди партияларнинг сайлов олди кампаниясини оммавий танқид қилишдан ва ҳокимиятни ўз камчиликлари учун айблашдан қўрқмайдилар.\n2018 йилда мамлакат Ўзбекистоннинг янги Президенти Шавкат Мирзиёев томонидан бошланган бир қатор ислоҳотларни амалга оширди, бу йил эса бошланган ислоҳотлар жадал давом этди:\n“Ҳукумат мажбурий меҳнатни деярли тўхтатди. “Машҳур” қамоқхона ёпилди (Жаслик қамоқхонаси назарда тутилаяпти). Чет эллик журналистларнинг мамлакатга киришига рухсат берилган. Кичик бизнес вакиллари қўллаб-қувватланмоқда. Қўшни давлатлар билан чегаралар очилиб, одамларнинг эркин харакатланишига имкон берилди. Хорижий мутахассисларни мамлакатнинг иқтисодий тизимини тиклаш учун таклиф қилинмоқда ”, дея таъкидлайди мақола муаллифлари.


Депрессия: тушкунлик бебарака ҳаётга етаклайдими? - Darakchi\nДепрессия: тушкунлик бебарака ҳаётга етаклайдими?\nСАЛОМАТЛИК 15.11.2019, 15:32\nТеглар: депрессия, тушкунлик, психология\nИнсон ҳаётида турли нохуш ҳолатлар, муаммо ва оғриқли вазиятлар содир бўлиб туради. Табиийки уларга ечим топишдаги қийинчиликлар киши руҳятини зўриқтиради. Бундай вазиятда зиқлик ва ўйлов оқибатидаги стресслар йиғилиб депрессияга олиб келиши мумкин. Шундай ҳолатдан қутулиш чоралари ҳақида психологлар нима дейди? Қуйидаги шулар ҳақида маълумот берамиз.\nСаҳифа эксперти: Зебинисо АҲМЕДОВА, психолог, психотерапевт\n–Барчанинг ҳаётида стрессли воқеалар учрайди. Кетма-кет келган оғир ҳаёт зарбалари барчани бирдек тушкунликка етаклаб кетмайди. Стресс ҳолатидан ўзини ҳимоя қилиш учун организмда қўрқув, касаллик кабилардан ҳимоя қилиш механизмлари ишга тушиб соғликни мустаҳкамлаш ва ривожланиш учун мақсад қўяди.\nЯъни депрессия сизнинг ривожланишингизни талаб қилаётган бир ҳолат. Чарчаган, оч қолган одам овқатланади, уйқусиз юрган одам, албатта, ухлаб дам олади. Депрессия ҳам стрессдан чарчаган организмнинг бироз ухлаб дам олишидир. Аммо, бу дам олиш узоқ чўзлиб кетса, мияда ўзгаришлар пайдо бўла бошлайди. Мия ўзгаришлари орқага қайтувчи жараён бўлиб, депрессиядан чиқиш учун инсон олдинга қадам қўйса, мия янгилана олади.\nМЕҲНАТ ҚОБИЛИЯТИ ЙЎҚОЛИШИ\nСаратон, қандли диабет, ошқозон-ичак яраси касали бор инсонлар ҳам ишлаш қобилиятини сақлаб қолишлари мумкин. Аммо, депрессияга тушган одамларда ҳаётга қизиқиш, ишлаш ва завқ олишга эҳтиёж ҳам йўқолиб боради.\nУмуман олганда бизнинг асримиз депрессия асри деб аталади. Инсонларда интилмаслик, ғамли кайфият билан яшаш кўпайиб бормоқда. Депрессиядан чиқиш учун “антидепрессант” дориларни қабул қилиб усиз яшай олмайдиган бўлиб қолиш эҳтимоли ҳам кўпаймоқда. Ахир антидепрессант дорилар сизга ирода, завқ, мақсад, қизиқиш, умид каби қалб сирларини туҳфа эта олмайди-ку.\nДепрессияни енгиш учун мия депрессив фикрлаш режимидан бахтли фикрлаш режимига ўта олиши керак. Депрессия – бу иродасизлик, бахт – бу ирода, депрессия – бу касаллик, соғлик – бу бахт, депрессия – бу йиғлаш, бахт – бу табассум. Соғликни шакллантириш ҳам билим, касаллик билан фикрлаш ҳам бу сизнинг миянгиз билган билимлар тўплами ҳолос. Қандай қилиб касалликда нолиш, оғриқни енга олмасдан шифокордан-шифокорга югуриш ҳам мия ишлаб чиқарган ўзига ҳос мақсад ва эҳтиёжлар тўпламидир.\nТушкунликдан чиқиш усуллари\n1 қоида. Икки ҳил психологияли инсонлар бўлади: бировлари “мен касалман” дейишса, бировлари “мен соғломман бироз чарчоқ келибди, ўтиб кетади” деб муносабат билдиришади.\nАввало “менинг астмам бор”, “менинг қон босимим бор”, “менинг қандли диабетим бор” деган гапларингизни ўзгартиринг. “Менинг астмам, қандли диабетим” деганингизда сиз бу касалликларни ўзингизники қилиб гўёки организмингиз уларни меҳмон қилиб ўтирганга ўхшайди. Сиз бу касаллик адашиб келиб қолибди, энди уни кузатаман, деган фикрга келинг ва “Мен соғман, бунинг учун касалликларни организмимдан йўқота оламан” деб мақсад қўйинг.\n2. Ўзингизга раҳм қилманг. Сиз ўзингизни хўрланган, азобланган, қийналган, эзилган ҳолда тасаввур қилишдан тўхтанг. “Мен омадсизман, менинг кучим етмайди, кучлилар мени эзиб қўйишади” деган қўрқувчи ва ўзингизни қўрқитувчи фикрларни улоқтиринг. Ўзингизга шавқат қилинг. Шавқат шуки, сиз ўзингизни хурмат қилишингиз лозим. Бор имкониятингизга ишонч билдиришингиз лозим.\n3. Ҳаракат, ҳаракат ва яна ҳаракат.\nЁшармоқчимисиз – бу соғлик демакдир. Зудлик билан келинингиз қиладиган юмушларни бажаришга киришинг. Зудлик билан миянгиз ҳаракат қиладиган билимларни топинг. “Қилишни истамайман, қилишни хоҳламаслигимнинг ўзи депрессия бўлса қандай қилиб айтганларингизни қила оламан” дейсизми? Елкангизни ўзингиз кўтаринг. Кутманг, сўраманг, қилиб беринглар, деманг! Кечгача овқат емасангиз, ҳеч ким қилиб бермаса сизда овқат тайёрлашга куч келади.\n4. Орзу қилинг. Орзу бу миянгиз келажакда қандай кучлар тўплаб қўйиши лозимлиги ҳақида миянгизга хат ёзишингиздир. Орзу қилаверинг, бу мияни ишга солади.\n5. Мулоқот қилинг. Ҳаётингизда таниган кучли инсонлар билан кўпроқ суҳбатлашинг. Улар ҳақиқий психологлардир. Ёки холисона сизни тинглай оладиган психолог қабулига мурожаат қилинг. Умуман олганда “депрессия” клиник ҳолатдир, яъни уни шифокорлар хусусан психотерапевт ечади. Шунинг учун шифокор психотерапевтга мурожаат қилинг.\n6. Мусиқа тингланг. Сизнинг аҳволингизни тасвирлайдиган “кўз ёши бор” мусиқадан бошланг. Энди бу “йиғловчи ва йиғлатувчи” мусиқани жонингизга теккунича эштиб, ўрнига тўй-базм мусиқасини қўйиб фарқини бир оқ қоғозга ёзинг. Энди танланг. Ички мусиқангизни ўзгартиринг.\n7. Тўйиб ухланг. Йўқ, тушкунликдаги уйқу бу кўз юмиб туш кўришдир. Сиз шунчалик кун бўйи юриб чарчанг ва шунда миянгиз тўйиб ухлайди. Бунинг учун 10 километр юришингиз керак.\n8. Бозорга боринг. Бу гавжум бозордаги либосларни кўринг, ҳамма яқинларингизга қайси кийим мос келишини бир ўйланг. Улардан қандай яхшилик кўрдингиз? Улар сизни қанчалик қийнади? Улар қанчалик сизга стресс бағишлаб синовингизда туҳматчи, азоб берувчи бўлиб актёрлик қилди? Уларни кечириб юборинг. Умумий тарзда “оптомчасига” кечиринг. Улар сизга инъом қилган оғир ва қақшатгич кунларнинг хотирасидан кечинг. Бозордан битта оқ кўйлак сотиб олинг. Бу сизнинг янги қалб либосингиз бўлсин. Ҳеч кимнинг оғир гапи руҳиятингизнинг оқ либосига ёзилмасин.\nФарангиз ОТАБОЕВА тайёрлади.


Ўзбекистон ва Россия ўртасида фитосанитар талаблари бажарилади\n17:16 / 03.02.2017\nЎзбекистон Республикаси ва Россия Федерацияси ҳукуматлари ўртасида Ўзбекистондан Россияга мева-сабзавот маҳсулотларини олиб кираётганда фитосанитар талабларни бажариш бўйича ҳужжат имзоланди. Уни Ўзбекистон Республикаси Ташқи иқтисодий алоқалар, инвестициялар ва савдо вазири Элёр Ғаниев ҳамда Россия Федерацияси Қишлоқ хўжалиги вазири Александр Ткачёв ўртасидаги ишчи учрашув вақтида имзоланди. Бу ҳақда Россия қишлоқ хўжалиги вазирлиги матбуот хизмати хабар қилмоқда.\nУчрашув вақтида вазирлар Ўзбекистон ва Россия ўртасида қишлоқ хўжалиги маҳсулотлари ва озиқ-овқат маҳсулотлари савдосини ривожлантириш масалаларини муҳокама қилишди.\nРФ Қишлоқ хўжалиги вазирлиги Матбуот хизматининг хабар беришича, икки давлат ўртасидаги қишлоқ хўжалиги маҳсулотлари айирбошлаш 2016 йилда деярли 20 фоизга ошган ва 398 млн. АҚШ долларини (2015 йилда – 334 млн) ташкил этган.\nЖумладан, Россиядан Ўзбекистонга 284,8 млн долларлик ҳамда Ўзбекистондан Россияга 113,7 млн долларлик маҳсулот экспорт қилинган.


ZiyoNET › Саволлар › Юртимиздаги барча оналар, айёллар опа-сингил ва барча жажжи ширин қизларни 8- март Ҳалқаро Айёллар ва қизлар байрами куни билан чин кўнгилдан муборак бот этаман. Ҳар кунингиз байрамдек ўтсин. Истаган барча орзу-ниятларингизга етинг!!!. Оллоҳиим ҳар бир ишингизда ўзи қўлласин. Омад ва бахт ҳеч ҳам уйингизни тарк этмасин. Юзингиздаги кулгу, қалбингиздаги гўзал меҳр ва келажакдаги етти осмонга етар орзуларингизни сизни ҳеч қачон тарк этмасин. Сизга яна бир бор байрамингиз қутлуғ бўлсин. Биз сизл\nЮртимиздаги барча оналар, айёллар опа-сингил ва барча жажжи ширин қизларни 8- март Ҳалқаро Айёллар ва қизлар байрами куни билан чин кўнгилдан муборак бот этаман. Ҳар кунингиз байрамдек ўтсин. Истаган барча орзу-ниятларингизга етинг!!!. Оллоҳиим ҳар бир ишингизда ўзи қўлласин. Омад ва бахт ҳеч ҳам уйингизни тарк этмасин. Юзингиздаги кулгу, қалбингиздаги гўзал меҳр ва келажакдаги етти осмонга етар орзуларингизни сизни ҳеч қачон тарк этмасин. Сизга яна бир бор байрамингиз қутлуғ бўлсин. Биз сизл>\nГўзаллик ва соғлик\nЮртимиздаги барча оналар, айёллар опа-сингил ва барча жажжи ширин қизларни 8- март Ҳалқаро Айёллар ва қизлар байрами куни билан чин кўнгилдан муборак бот этаман. Ҳар кунингиз байрамдек ўтсин. Истаган барча орзу-ниятларингизга етинг!!!. Оллоҳиим ҳар бир ишингизда ўзи қўлласин. Омад ва бахт ҳеч ҳам уйингизни тарк этмасин. Юзингиздаги кулгу, қалбингиздаги гўзал меҳр ва келажакдаги етти осмонга етар орзуларингизни сизни ҳеч қачон тарк этмасин. Сизга яна бир бор байрамингиз қутлуғ бўлсин. Биз сизл\npretty _ girl\n08 Мар 2018 - 0 +\nThank you! Pictures - very good!\njumaeva guzal jahangirovna\n09 Мар 2018 - 0 +


Хусусий бандлик агентлиги Польшага ишга юборади - zarnews.uz\nХусусий бандлик агентлиги Польшага ишга юборади\nПрезидентимиз томонидан 2018 йил 16 октябрда имзоланган «Хусусий бандлик агентликлари тўғрисида»ги Қонунга асосан, фуқароларни хорижда ишга жойлаштириш бўйича давлат монополияси тугатилиб, бу соҳада хусусий ташкилотлар фаолияти учун кенг имкониятлар яратилди. Бандлик ва меҳнат муносабатлари вазирлиги янги ташкил этилган хусусий бандлик агентликларини рўйхатга олиш ва фуқароларни хорижда ишга жойлаштириш учун лицензия бериш амалиётини йўлга қўйди. Ушбу тизим асосида бугунги кунгача вилоятимиздаги 2 та хусусий бандлик агентлигига худди шундай лицензиялар берилди.\n- Фуқароларни хорижда ишлашга юбориш ваколати шу пайтгача фақат Республика Ташқи меҳнат миграцияси масалалари агентлигида бор эди, - дейди агентликнинг вилоят филиали директори Абдуазиз Ҳафизов. - Эндиликда бу амалиёт билан лицензияга эга хусусий бандлик агентликлари ҳам шуғулланиши мумкин. Жумладан, “Status 777” МЧЖ ҳамда “Amilee Bahora” МЧЖ хусусий бандлик агентликлари лицензияга эга бўлган бўлса, яна тўрт тадбиркор бу иш билан шуғулланиш истагини билдириб, ўз ҳужжатларини топширган.\n- Аҳолини иш билан таъминлашда хусусий агентликларга катта ишонч билдирилгани айни муддао бўлди, - дейди “Status 777” МЧЖ директори ўринбосари Ҳабиба Маҳкамова. – Энди нафақат ўзимизда, балки хорижда иш тополмай сарсон бўлиб юрган юртдошларимизнинг ҳам бандлигини таъминлашга ҳисса қўшмоқчимиз. Шу кунларда япониялик тадбиркорлар билан ҳамкорлик қилиш мақсадида ушбу давлатга боришга тайёргарлик кўраяпмиз. Шунингдек, Польшадаги бир қатор саноат, ишлаб чиқариш корхоналари билан ҳам келишувлар олиб бораяпмиз.\nҲозирда Япония, Польша, Жанубий Корея ва бошқа қатор ривожланган давлатларда ишлаш истагини билдирган фуқароларимиз мазкур хусусий бандлик агентликларига мурожаат қилишмоқда.\nТеглар: бандлик агентлиги


У ўзга сайёрадан эмас! » Скачать музыку бесплатно новинки музыки 2016-2017\nУ ўзга сайёрадан эмас!\nКомментариев: 0 Просмотров: 337 Дата: 5-01-2016, 09:02 «Реал»нинг португалиялик юлдузи Криштиану Роналду сермаҳсуллик борасидаги янги-янги рекордларни ўрнатишда давом этмоқда. Испания матбуоти эса уни гоҳ у, гоҳ бу жамоага «бичишдан» чарчамаяпти. Натижада турли-туман миш-мишлар авж олмоқда. Хўш, футболчининг ўзи қандай фикрда? «СЭ» нашри томонидан жамланган Роналдунинг самимий эътирофлари бу саволга жавоб топишга ёрдам беради. Ноябрь ойи ўрталарида AS нашри Роналду ва «Реал» президенти Флорентино Перес ўртасидаги диалогни чоп этди. Унда футболчи Рафаэль Бенитес бошчилигида жамоа ҳеч нарсага эришолмайди, деган фикрни илгари сурганди. Бунга жавобан президент Роналдунинг «ПСЖ» бош мураббийи билан самимий чақчақлашганидан хафа эканлигини таъкидлади. Шу тариқа, Криштиану тез орада Парижга йўл олиши ҳақидаги гап-сўзлар юзага келди. Орадан бир неча кун ўтиб, «Реал» «Барселона»дан шармандали мағлубиятни қабул қилиб олди. «Сантьяго Бернабеу»даги мағлубият La Gazzetta dello Sportнинг навбатдаги «қайноқ» янгилиги учун замин яратди. Роналду Перес олдига ультиматум қўйди - жамоадан ё Бенитес кетади ёки у. Табиийки, жамоадагилар бу гапларни инкор этдилар. Лекин мураббий билан шогирд ўртасидаги муносабатлар рисоладагидек эмаслиги ойдинлашиб қолди. Бенитеснинг ўзи ҳам буни қисман тан олди: «Биз бир-биримизни яхшироқ тушуниб, ўзаро муносабатларимизни йўлга қўймоқдамиз. Ҳамкорликдаги машғулотлар ва сафарлар жамоага манфаат келтира бошлади. Роналдунинг муаммолари хусусида тўхталмоқчи эмасман. Чунки бу ҳақда унинг ўзи гапиргани яхшироқ». Криштиану шу пайтгача бирор-бир мураббийдан нолиган эмас. Ҳозир ҳам шундай: «Жамоамизга янги бош мураббий келди. Унинг фаолияти мени қониқтиради». Шунга қарамай, «Реал»нинг ҳар бир мағлубиятидан кейин мураббий билан футболчи ўртасидаги можаролар маҳаллий матбуот мулкига айланмоқда. Масалан, Ecodiarioнинг хабарига кўра, «Вильярреал» майдонидаги мағлубият (0:1)дан кейин Бенитес Роналдуга биомеханик текширувдан ўтишни маслаҳат берган. Гўёки ҳужумчига жарима зарбаларини ижро этишда аниқлик етишмаётган экан. Криштиану устозининг сўзларини жимгина тинглади ва бир оғиз ҳам гапирмай, хонадан чиқди. Дарвоқе, футболчи ҳозирча Мадридни тарк этиши мумкинлиги ҳақида ижобий фикр билдиргани йўқ. «Ҳар йили турли миш-мишлар тарқалади. Бироқ мен хотиржамман, ҳаммаси кўнгилдагидек. Шартномам тугашига 2 йил бор, демак шу ерда қоламан. «Барселона» ёки «МЮ»дан бошқа инглиз клубларида тўп суришим эҳтимоли йўқ ҳисобида. Лекин 100 фоизлик кафолат йўқ. Турли вариантлар, бошқа чемпионатларни хаёлимдан ўтказишим, лекин якунда ўз фаолиятимни «Реал»да тугатишим ҳам мумкин. Эртага нима бўлишини билмайман. Агарда ҳаммаси пулга боғлиқ бўлганида, Маридда эмас, Қатарга ўхшаган мамлакатда юрган бўлардим. Гап пулда эмас, иштиёқда». Фильм ва Ирина Шейк хусусида Яқинда Universal киностудияси Роналдунинг фаолияти хусусида ҳикоя қилувчи ҳужжатли фильмни намойиш этди. Криштианунинг монологлари, агент Жорже Мендешнинг мулоҳазалари ва кичик Роналдунинг иштироки эвазига картина жонли кўриниш олди. Фильм намойишидан сўнг Роналду ток-шоуда иштирок этди. Ундан нима учун Месси ҳақида фильм яратилмагани ҳақида сўрадилар. Жавоб камтарликдан анча йироқ бўлди: «Нима учун Месси эмас, мен, шундайми? Эҳтимол, ижодкорлар дунёнинг энг яхши футболчиси ҳақида фильм яратишни мақсад қилишгандир?». Кейин Криштианудан картинада Ирина Шейкнинг умуман кўринмаганлиги сабабларини сўрадилар. Собиқ маъшуқаси ҳақида футболчи шундай жавоб қайтарди: «Ҳаётда омадли ва омадсиз дамлар бўлиб туради. Шунингдек, унчалик муҳим бўлмаганлари ҳам». Қизиғи шундаки, фильм режиссёри Энтони Вонке суратга олиш жараёнида Ирина билан учрашгани, ҳатто биргаликда тушлик қилганини эътироф этди. Лекин нима учундир Шейк иштирокидаги лавҳалар картинадан четда қолди. Чиндан ҳам, ажабланишга арзийдиган ҳол. Танқид ҳақида Жорий мавсумда Роналду асосан, аутсайдер жамоалар дарвозаларини забт этмоқда. «Атлетик», «Барселона», «ПСЖ», «Сельта», «Вильярреал», «Севилья» ва «Атлетико» билан кечган баҳсларда ҳужумчи атиги битта гол урди. Аммо «Спортинг», «Леванте» ва «Эспаньол» каби жамоаларни нақ 20та гол билан сийлади. Шу боис, унинг тўпурарлик борасидаги барча рекордларини «дўстлари» жамоаларнинг заифлиги оқибатида юзага келтирган натижалар, дея писанда қиладилар. Пенальтилар мавзуси ҳам ўткир киноянинг бош сабабчиси - фаолиятидаги голларининг 86тасини португалиялик мерган «нуқта»дан амалга оширган. Бу каби ниш уришларга ҳужумчи парво ҳам қилмайди: «Майдонда ҳар бир ҳаракатим билан ёшларга ибрат бўлишга интиламан. Турмуш тарзимни билмай туриб, мени муҳокама қилишга ҳеч кимнинг ҳаққи йўқ. Уларнинг ҳеч бири мен каби яшамайди. Ўйин пайтидаги масъулият юкини улар кўтаролмайди. Билмай туриб кимнидир танқид қилишдан осонроқ юмуш йўқ. Тушуняпсизми, мен ўзимнинг ҳақиқий афсона эканлигимни, футбол тарихидан жой олганимни ҳар қадам, ҳар бурчакда айтиб юришим керак. Лекин бу ишни статистика бажаради. Хуллас, гап шундай: ўзим учун мендан яхшироқ футболчи йўқ. «Пеналду» лақаби-чи дейсизми? У мени қизиқтирмайди. Шунчаки, статис-тикани дурустроқ ўрганиш керак. «Реал» таркибида нечта гол урдим? Уларнинг ҳаммаси пенальтидан киритилмаган-ку. Мен фақат ўз имкониятим даражасида гол ура оламан. Уларнинг ҳар бири билан YouTubeда танишишингиз мумкин». Ҳозирги «МЮ» ҳақида 1,5 йилдан буён Роналдуни Манчестер грандига бичадилар. Дарҳақиқат, бу клуб молиявий «фэйр-плей» қоидаларини бузмаган ҳолда ҳужумчини ўз сафига қўшиб олиши мумкин бўлган саноқли жамоалардан бири. Криштиану ўз вақтида «МЮ» билан ЕЧЛ ғолиблиги учун курашган қизғин паллаларни мамнуният билан хотирлаб, жамоа яна юксак савияга кўтарилиб олишини таъкидлади: «Фергюсон менга футбол асосларини ўргатди. Айнан у юксак даражага кўтарилишимнинг асосий сабабчисидир. Хатоларимни тушунтириб, билмаганларимни ўргатди, танқид қилди, илҳомлантирди. «Олд Траффорд»да менга худди ўз фарзандига қарагандай муносабатда бўлган. Фердинанд, Нани, Видич, Эвра ва Гиггз билан ҳозир ҳам дўстона алоқадаман. Рой Кин хусусида гап бўлиши мумкин эмас! У доимо «Роналду, тўпни узат, дея қичқирарди. Хуллас, ажойиб мактабда сабоқ олганман. Сэр Алекс кетганидан кейинги «МЮни кузатиш мен учун оғир. Лекин барибир, бу жамоани жуда яхши кўраман. Истардимки, у аввалги мавқеини тезроқ тиклаб олса». Анчелотти хусусида Қониқарсиз натижалар туфайли «Реал»ни тарк этган италиялик мураббийни Роналду қўлидан келганича қўллаб-қувватлаб турди. У ҳозир ҳам Анчелоттини соғинч ҳислари билан эътироф этади: «Менга улкан айиқни эслатади. У жуда меҳрибон ва сезгир. Ҳар куни футболчилар билан самимий суҳбатлашарди. У билан сира зерикмасдик. Дон Карло билан ҳамкорлик қилишни барча футболчиларга раво кўрардим. Бу ажойиб мураббий ва буюк инсонни соғинч билан эслайман. У билан кўплаб совринларни қўлга киритгандик. Имкон бўлса, бирга ишлашга тайёрман». Кутилмаганда ҳужумчи суҳбатни «Реал» сиёсатига буриб Пересни танқид қилди: «Ҳар йили мураббий алмаштириш - менга ёқмайди, футболчиларнинг сотиб юборилиши ва харидлар ҳам. Бир-бирига кўникиш, мураббий кўрсатмаларининг асл моҳиятини тушуниб етиш учун вақт керак, албатта. Бизда бундай барқарорлик йўқ. Доимий ўзгаришлар аҳил жамоанинг шаклланишига тўсқинлик қилади». Ўйин услуби ва мақсадлари ҳақида Сўнгги мавсумларда Криштиану чинакам ҳужумчига айланди. Бироқ кўпинча уни аввалги одатга кўра, қанот ярим ҳимоячиси ўрнида туширишади. «Ҳозирда мен кўпроқ жарима майдончасида ҳаракат қиляпман. Чунки голларнинг асосий қисми шу ҳудудда амалга оширилади. Шу сабабли позициям бироз ўзгарди. Голни ҳис этиш қобилияти тажриба орқали ривожланади. Бу борада юксалишга эриша олганимдан мамнунман. Тўғри, бош билан зарба йўллаш ва жарима зарбаларининг аниқлиги хусусида, позиция танлаш борасида яна анча тер тўкишим лозим. Ҳозир 30 ёшдаман, яна 5-6 йил тўп суриш ниятидаман. Терма жамоа таркибида совринга эришолмадим. Шу бўшлиқни тўлдирсам, фаолиятим чўққисига етган бўларди». «Олтин тўп» хусусида Жорий йилда букмекерлар «Олтин тўп»ни муддатидан аввал Лионель Мессига топшириб қўя қолишди. Аргентиналик ҳужумчи «Барселона» сафида 5та нуфузли совринга эга бўлди, миллий жамоа билан Америка кубогининг финалида тўп сурди. Роналду эса 2014 йилнинг декабрида «Реал» сафида Клублар ўртасидаги жаҳон чемпионати ғолиблигидан кейин «қурғоқчилик»ка дуч келди. Рақобатчининг яққол устун эканини Криштианунинг ўзи тан олди: «Шахсий натижалар борасида ўтган мавсум мен учун муваффақиятли бўлганди. Европанинг энг яхши тўпурари бўлдим. Аммо «Олтин тўп» энг кўп соврин олган футболчига берилади. Совринлар эса Мессида. Лео билан 8 йилдан буён футбол оламига ҳукмронлик қиламиз. Бизгача бундай натижага эришилмаганди. Асосий рақобатчим билан муносабатларимиз яхши. Биз қалин дўстмиз, дея олмайман. Лекин бир-биримизни ҳурмат қиламиз. «Олтин тўп» масаласига келсак - ҳали ёшман. Уни қўлга киритишга улгураман». Шахсий муаммолар хусусида Роналдунинг маҳсулдорлиги пасайиб кетгани Испанияда 3та омил билан изоҳланмоқда. Биринчиси, Рафаэль Бенитесдан норозилиги. Испаниялик мутахассис танлаган услуб туфайли Роналду «Реал» ҳужумларидан четда қолмоқда. Иккинчиси, жароҳат таъсири. Marca нашрининг маълумотларига ишонадиган бўлсак, португалиялик ҳужумчи 3 ойдан буён тиззасидаги оғриқдан фориғ бўлолмаяпти. Учинчиси, Роналдунинг ўзи ошкор этишни истамаётган ҳаётий муаммолар. «Мавсум аввалида чиндан ҳам шахсий муаммоларга дуч келгандим. Қандай муаммолар, дейсизми? Уларнинг сир бўлиб қолгани маъқул. Кейин жисмоний ҳолатим бўйича ҳам камчиликлар йўқ эмасди. Лекин бу билан ўзимни оқламоқчи эмасман. Тушунинг, мен - ўзга сайёралик эмасман, ҳамма қатори одамман. Демак, мураккаб даврни бошдан кечиришим мумкин. Ҳозирда бу ўтмишга айланди. Ўзимни тобора яхши ҳис қиляпман», - деди ҳужумчи. Яна шуни қўшимча қилиш мумкинки, испаниялик касбдошларимиз футболчининг «Реал»даги машғулотлардан кейин нима билан банд эканини кузатишган. Криштиану ҳар куни ўзининг шахсий самолётига ўтириб, Марокашга парвоз этаркан. Мақсад - яқин дўсти бўлмиш курашчи Бадр Хари билан дийдорлашиш. Яқинда «Реал» етакчиси Африкада базм уюштириб, бу тадбирга 1,5 млн. евро сарфлади. Саёҳат тафсилотларини Криштиану ҳозирча ошкор этгани йўқ. «СЭ» - С.РАҲМОНОВ тайёрлади


Карантин даврида қоидаларни бузганлар жами 45,8 млрд сўмлик жаримага тортилган\n21:01 / 29.04.2020\nЎзбекистонда карантин даврида жорий этилган қоидаларни бузган фуқаролар жами 45,8 миллиард сўм миқдорида жаримага тортилган бўлиб, ҳозирга қадар 14 миллиард сўм миқдордаги жарима ундирилган.\nБош давлат санитария инспектори Нурмат Отабеков АОКАда ўтказилган брифингда қатновлар чегараланган бўлишига қарамай Ўзбекистонда нега карантинга олинганлар сони камаймаётганига изоҳ берди.\n«Бир жиҳатга эътибор қаратиш керак, чегаралар бутунлай ёпилмаган, республикага ҳар куни Қозоғистон, Қирғизистон, Афғонистон ҳудудидан 400-500 киши кириб келмоқда. Ва улар келиши билан карантинга олинмоқда.\nХорижий давлатларга, айнан эпидемик нохуш ҳудудларга бориб юк олиб келган ё юк элтиб берган шахслар ҳам дарҳол карантинга олинмоқда», деди Нурмат Отабеков.\nУнинг қайд этишича, асосан, 3 тоифадаги одамлар карантинга олинган: эпидемик нохуш ҳудуддан келганлар, касалликка чалинганлар билан мулоқотда бўлганлар ва карантин муддатида касаллик чиқиши муносабати билан карантин муддати чўзилган шахслар. Мана шу тоифадаги шахслар ҳисобига карантинга олинганлар сонида катта ўзгариш кузатилмаяпти.\n«Айни пайтда 85 минг одам карантинга олинган бўлиб, уларнинг 16 948 нафари стационар карантинда (касалхона, санатория, махсус тайёрланган жойлар), 62 408 нафари уй шароитидаги карантинда.\nКасаллик ҳолатларининг аниқланиши эса стационар шароитда карантинга олинганлар орасида уй шароитида карантинга олинганларга қараганда кўпроқ кузатилмоқда», деди Нурмат Отабеков.\nМаълум қилинишича, карантин бошлангандан буён, 27 апрель ҳолатига кўра, Давлат инспекцияси, ИИВ, Миллий гвардия ходимлари томонидан ниқоб тақмаган ва карантин режимини бузган, санитария ва гигиена қоидаларига риоя қилмаган 71 028 кишига баённома тузилди ва улар 45,8 миллиард сўм жаримага тортилган. Шундан 14 миллиард сўм ундирилган.\nКелиб тушган маблағнинг 50 фоизи давлат бюджетига йўналтирилди, қолган 50 фоизи ИИВ бюджетига тушган.\nБундан ташқари, Нурмат Отабеков Ўзбекистонда 13та юқумли касалликларга қарши эмлаш тадбирлари амалга оширилиши ва ҳақида маълумот берди.\n«Эмлашлар орасидаги интервални бузиш иммун таранглигини вужудга келтиришга салбий таъсир кўрсатади. Шунинг учун карантин даврида ҳам эмлаш ишлари давом этмоқда. Фуқаролар эмлаш тадбирларида карантин қоидаларига риоя қилган ҳолда қатнашишлари зарур», деди Нурмат Отабеков.\nКарантин тадбирлари билан қамраб олинганлар:\nхорижий давлатлардан келиб янгидан қўшилаёганлар;\nкасаллик чиқиши муносабати билан карантин муддати узайтирилган шахслар;\nбеморларни даволаш жараёнида қатнашганлар,\nбемор ишлаган ишхонасида бирга ишловчилар,\nбеморнинг уйида оила-аъзолари, яқин қариндошлари, мулоқотда бўлганлар,\nбеморлар ташриф буюрган муассасалар ходимлари,\nэпидемик нохуш ҳудудларга бориб юк олиб келиш билан шуғулланувчи шахслар.


Марафончилар финиш чизиғига етиб кел\nАндижондан йўлга чиққан велоспортчилар Мўйноқда белгиланган финиш чизиғига етиб келди.\nХабар берганимиздек, Ўзбекистон Республикаси Мустақиллигининг 30 йиллигига бағишланган «Мўйноққа мадад» экологик ҳайрия веломарафони якуний босқичи иштирокчилари Қорақалпоғистонга келган. Бир гуруҳ фанатлар, талаба-ёшлар, журналист ва созандалар иштирокида тантанали кутиб олинди ва марафон расман якунланди.\n-16 ёшдаман, ушбу марафон мен қатнашган энг катта спорт тадбири бўлди,- дейди марафон иштирокчиси Султонбек Аслонбоев. - Ўзим Нукус шаҳрида истиқомат қмламан.Марафонга 25 масй санасида Тошкент вилояти ҳудудидан қўшилдим. 10 кун давомида йўлда бўлдик. Бизни ҳар бир вилоятда кўтаринки кайфиятда кутиб олди. Ўн кун давомида менинг тажрибам ортиб борди. Бундан сўнг биз катта марраларни кўзласак, узоқ масофали спорт мусобақаларида иштирок этиш учун ўзимда куч топдим.\nЎзбекистон Велосипед спорти федерацияси ташаббуси билан қатор ташкилотлар билан ҳамкорликда уюштирилган марафон жорий йилнинг 21 май санасида Андижон вилояти, Хонобод туманидан старт олган эди. Унда мамлакатимиз велоспортчилари фаол ишитрок этди.\nЭслатиб ўтамиз, тадбир доирасида тўпланган ҳомийлик ва хайрия маблағлари Мўйноқ туманида амалга оширилаётган ишларга йўналтирилади.


Давлат раҳбари эртанги кунимиз бугунгидан яхши бўлиши учун осмондан чалпак ёғишини кутмасликни айтаяпти - zarnews.uz\n24 январь куни давлатимиз раҳбарининг парламентга мурожаат қилиши кутилмоқда.\nПрезидентимиз Олий Мажлисга тақдим қилган ҳар бир Мурожаатномасида келгусида эътибор қаратилиши лозим бўлган вазифаларни белгилаб бермоқда. Унга жамоатчилик, хусусан, мамлакатнинг қонун чиқарувчи ҳокимияти, олий вакиллик органининг эътиборини қаратмоқда.\nБу тарихий воқелик илк марта 2017 йил 22 декабрь куни нафақат парламент палаталари, шу билан бирга маҳаллий кенгашлар билан видеоконференция алоқа тизимида бўлиб ўтганди. Ўшанда Ўзбекистон Республикаси Президенти томонидан биринчи марта мамлакатимиз парламенти – Олий Мажлисга Мурожаатнома тақдим этилди.\n“Ҳокимларнинг ҳудудларни ривожлантириш, маҳаллий бюджетни ижро этиш, коммунал муаммоларни ҳал қилиш каби долзарб фаолияти устидан халқимиз ўз вакиллари орқали тегишли назоратни амалга оширишига имконият яратиб бериш бизнинг энг муҳим вазифамиз бўлиб қолиши зарур”.\nДавлатимиз раҳбарининг илк мурожаатида айтилган бу гаплар бугун реал ҳаётга кўчди. Шунингдек, “Очиқлик ва ҳисоб бериш масъулияти давлат аппаратини самарали шакллантиришнинг муҳим шарти ҳисобланади”, деган гаплари ҳам қай даражада ижро этилаётганини кўриб, гувоҳи бўлиб турибмиз. Фақат битта нарса етишмаяпти: шахсий ташаббус.\nЯшириб нима қилдик, қаердаки янгилик - хоҳ ижобий, хоҳ салбий бўлсин марказий ҳукумат ёки айнан давлат раҳбарининг топшириғи билан амалга ошяпти. Ваҳоланки, айнан ўша биринчи Мурожаатномада Президентимиз “янгича фикрлайдиган, ташаббускор, эл-юртга садоқатли кадрларга кенг йўл очиш бўйича самарали тизим ишлаб чиқиш” ҳақида гапирганди.\nТўғри, тизим бўйича муайян ишлар амалга ошириляпти. Аммо ҳамон ташаббускор, муаммоларни дадил кўтариб чиқадиган, уларнинг ечими бўйича аниқ таклифлар айтадиган кадрлар етишмаяпти.\nБундан ташқари, давлатимиз раҳбари халқ ноиблари – депутатларни фаол бўлишга чақиряпти. Уларни дадилликка ундаяпти. Афсуски, ҳозирча бу масалада маҳаллий Кенгашлардан садо чиқмаяпти.\nРост, парламент қуйи палатасида дадил, ташаббускор ва креатив фикрлайдиган айрим номлар кашф этилди. Улар кўпчиликнинг эътиборига тушди. Жамоатчиликнинг эътирофига сазовор бўлди. Аммо айрим раҳбарларнинг бундайлар тўғрисида салбий фикрлай бошлагани ҳам бор гап.\nДавлатимиз раҳбарининг кеча Олий Мажлис Қонунчилик палатаси ва Сенатидаги чиқишлари кўпчиликка куч-қувват, ғайрат бағишлади. Дадил кўнгиллар чекинмаслигига турки бўлди.\nБир сўз билан айтганда, одамлардаги эртанги кунга ишонч, умид туйғуларининг олдини очиб, уларга янгича руҳ берди. Бахтли яшашимиз, эртанги кунимиз бугунгидан яхши бўлиши учун осмондан чалпак ёғишини кутмасликни айтаяпти Президент. Муҳими, шу эмасми?\nТеглар: Президент сенат йиғилиши


Суратларда: Қирғизистонликлар коронавирус чораларига мослашмоқда\nҚирғизистонликлар ҳалокатли пандемияга мослашиш учун ҳаёт тарзини ўзгартиришга мажбур бўлди.\nCOVID-19га чалингани гумон қилинган беморни Бишкек шошилинч тиббий ёрдам марказига олиб кетаётган тиббиёт ходимлари, 20 август. [Максат Осмоналиев]\nБишкек шошилинч тиббий ёрдам марказининг руҳий ёрдам бригадасида ишловчи фелдшер Кази Мукашев ҳимоя қўлқопларини киймоқда, 20 август. [Максат Осмоналиев]\nПневмонияга чалинган бемор учун томчидори ҳозирлаётган ҳамшира Ажар Жантаева, 14 август, Бишкек. [Максат Осмоналиев]\nБишкекдаги республика (миллий) қон қуйиш марказининг лаборанти Жилдиз Турдалиева дозалаш мосламаси ёрдамида беморнинг қонида бруцеллёз бактериал инфекцияси бор-йўқлигини текширмоқда, 14 август. Марказда донорлардан олинган қон тўлиқ лаборатория текширувидан ўтказилади. [Максат Осмоналиев]\nБишкекдаги 2-сонли оилавий тиббиёт маркази рентгенологи Қувонч Аширбеков 14 август куни беморни текширувга тайёрламоқда. [Мақсат Осмоналиев]\n14 август куни Бишкекдаги 2-сонли оилавий тиббиёт марказида беморга укол қилишга тайёрланаётган Майрамкул Шорукова. У ҳамшира ўлароқ коронавирус билан касалланиш хавфи юқори бўлганлар сирасига киради. [Максат Осмоналиев]\nБишкеклик офталмолог Мадина Полотова монитор орқали беморнинг кўриш қобилиятини текширмоқда, 12 август. Унинг кўп ҳамкасблари COVID-19 юқтириб олишган. Қирғизистон Соғлиқни сақлаш вазирлиги маълумотларига кўра, 3000 дан ортиқ тиббиёт ходимлари, жумладан шифокорлар, ҳамширалар, санитар ходимлар ва бошқа ишчилар коронавирус билан касалланган. [Максат Осмоналиев]\nБишкекдаги тиш шифокори Айгул Токоева иш жараёнида ўзини ҳимоя қилиш учун пластик мослама тақиб олган, 19 август. Тиббий ходимлар учун ниқоблар, пластик мосламалар ва қўлқоплар стандарт ҳимоя воситалари ҳисобланади. [Максат Осмоналиев]\nНиқоб тақиб олган йўл ҳаракати нозири Перизат йўллардаги тартибни назорат қилмоқда, Бишкек, 13 август. [Максат Осмоналиев]\nТурли гўшт маҳсулотлари сотувчиси Айгул Аденова 13 август куни Бишкекнинг Ўш бозорида расталарини тайёрламоқда. Унинг маҳсулотлари орасида қази, қарта ва сужук бор. [Максат Осмоналиев]\nЎш бозорида асал сотаётган Елена Алексеевна, Бишкек, 13 август. Харидорлар иммунитетни мустаҳкамлаш учун витаминга бой асал сотиб олишмоқда. [Максат Осмоналиев]\nБишкекдаги «Олтинсоч» гўзаллик салони ходимаси Сезим Исмаилова мижозини маникюр қилмоқда, 19 август. [Максат Осмоналиев]\nБишкекдаги гул дўкони сотувчиси Аида Султаналиева, 19 август. «Одамлар ўзларининг қадрли инсонларига гул совға қилишлари ва ўзлари учун байрам яратишлари керак», деди у. [Максат Осмоналиев]\nБИШКЕК – Коронавирус пандемияси қирғизистонликларни ниқоб тақиб юришга ўргатиб, кун тартиби, турмуш тарзи ва эски одатларини ўзгартиришга мажбур қилмоқда.\nКасаллик тарқалишининг олдини олиш мақсадида жамоат жойларида ҳимоя ниқоблари тақиш мажбурий қилиб белгиланган.\nЧоршанба (2 сентябрь) кунига келиб, Қирғизистонда 44036 та коронавирус ҳолати қайд этилган бўлиб, шулардан 1059 киши вафот этган, деб хабар беради вазиятни кузатиб бораётган Жон Хопкинс университети.\nСуратларда: Қирғизистон COVID-19 пандемиясига қарши курашмоқда\nСифатсиз тест тўпламлари, дезинформация, касалхоналар ва тиббий ходимлар етишмовчилиги Қирғизистондаги инқирозни оғирлаштирмоқда.\nСуратларда: Қирғизистон мусулмонлари, Рамазон ойи, пандемия ва иқтисодий тушкунлик\nПандемия ҳамда Россия ва Хитойнинг ёрдам беришни истамагани оқибатида ёмонлашган иқтисодий шароитлар ортидан Рамазон ойида муҳтожларга ёрдам бериш бўйича маҳаллий ташаббуслар фаоллашган.\nҚирғизистон мактаблари пандемия шароитида ноодатий ўқув йилини бошладилар\nКундузги таълим – фақат биринчи синф ўқувчилари учун. Қолганлар масофадан туриб таълим оладилар.


Владимир Жонибеков: “Инсон чексизликда ўзи учун гўзал гўшалар топа олади” (1988) - www.ziyouz.uz\nБош саҳифа МатбуотҚайта қуриш даври матбуотиВладимир Жонибеков: “Инсон чексизликда ўзи учун гўзал гўшалар топа олади” (1988)\nЧоп этилган 10.11.2014 22.01.2021 МуаллифZiyouz.uz\nКосмос инсон томонидан забт этилганига салкам 30 йил бўлди. Шундан бери у тараққиёт ва инсоният равнақи учун хизмат қилмоқда. Ҳаётдаги янги буюк ўзгаришларга замин тайёрланмоқда. Космонавт-учувчи, икки марта Совет Иттифоқи Қаҳрамони, Ўзбекистон ССР Олий Советининг депутати Владимир Жонибеков билан суҳбат ҳам ана шулар хусусида борди.\n— Алло, бу Звёздний шаҳарчасими? Владимир Александрович хонадоними?\n— Саломалайкум. Мен Тошкентдан, республика комсомол-ёшларининг «Ёшлик» журналидан безовта қиляпман. Сизни байрамингиз — Космонавтлар куни билан табриклайман. Бундан ташқари, журналнинг фахрий редколлегия аъзоси этиб сайланаётганлигингизни айтиб қўймоқчи эдим.\n— Раҳмат! Мен бу журнални ва унда эълон қилинадиган тасвирий санъат асарларини Тошкентда бўлганимда, ҳайкалтарош дўстим Яков Шапиронинг уйида кузатиб бораман. Дарвоқе, ўзимнинг асарларимдан бериш ниятим бор. Лекин редколлегия аъзоси сифатида бирор фойдам тегармикан?\n— Тегади. Биз сизни «аёвсиз ишлатиш» йўлларини ўйлаб қўйганмиз. Хўш, энди ишни бошласак. Йўл-йўлакай бир-икки савол бермоқчиман.\n— Назаримизда, қайта қуришнинг илк асоси самодан бошланган эди. Айтинг-чи, қайта қуришнинг самодан заминга тушиши қийинлашиб, чўзилиб кетмадими?\n— Саволингиз тўғри. Лекин мен вазиятни бошқачароқ баҳолашни истардим. Қайта қуриш, сиз айтгандек, аввал самода эмас, заминдан бошланган. 60-йилларни эсланг. Ўшанда шахсга сиғиниш иллатларини бартараф этганимиздан кейин биз кўп соҳаларда ниҳоятда юксалиб кетгандик. Бу юксалишимиз 1961 йилнинг 12 апрелида космосни забт этишимиз билан якунланганди. Шундан сўнг, фикрингиз тўғри, биз заминда эмас, самода кўпроқ ишлар қилдик. Само ҳақидаги илм-фаннинг қотиб қолган қатламларини қайта қурдик. Заминдаги ишларимиз эса турғунлашиб қола бошлади. Аммо биз эндиликда бошқа бир нарсани англаб етдик: космосни тадқиқ этиш Ерни тадқиқ этишдан — инсонни, жамиятимизни мукаммал билишдан бошланиши керак экан. Шунинг учун космос инсон хизматига қайтди, қайта қуриш заминда ҳам бошланди. Эндиликда гап қайта қуришнинг жамиятимизда эрта ё кеч бошланганида эмас, унинг бизга берадиган ҳосилидадир.\n— Ёшларга қандай истакларингиз бор?\n— Ҳар бир авлод ҳам тафаккурда, ҳам амалда тараққиётга, тинчликка, халқларнинг бахт-саодатига хизмат қиладиган буюк инқилоб ясаши керак. Бундан бебаҳра қолган авлод бахтсиздир. Ўзбекистон ёшларига эса юртимизни севинг — табиати, ери, суви, денгизи ва халқнинг маънавий бойлигини асранг, дегим келади!\n— Космонавтика соҳасида ўзбек йигитларидан шогирдларингиз борми?\n— Ўзбек халқи азалдан самога интилиб яшаган. Беруний, Улуғбек, Али Қушчи… Бу халқ тенгсиз астрономия мактабларини яратган. Эндиликда бундай халқнинг насллари космоснинг тадқиқотчиларидир. Шогирдлар масаласига келганда, бу ҳозирча сир…\n— Биз ҳозир XX аср охирида — илм-фан ғоят юксалган даврда яшаяпмиз. Лекин инсониятни минглаб йиллардан бери ўйлантириб келган кўплаб жумбоқларга ҳамон жавоб топилгани йўқ…\n— Ҳа, инсониятни табиатнинг бирламчи ҳодисалари, унинг пайдо бўлиш жараёнлари ҳамиша қизиқтириб келган. Бу бежиз эмас. Агар биз ибтидоий саволларга жавоб топа олганимизда эди, тараққиётимиз балким ҳозиргидан ҳам юксакроқ бўлармиди. Афсуски, ҳамон биз ўзак саволларга жавоб ахтариш йўлидамиз. Айтиш мумкинки, космонавтика бизнинг бу йўлдаги изланишларимизни тезлаштириб юборди. Хўш, космос тадқиқ этилгунча оламнинг пайдо бўлиши тўғрисида қандай илмий асослар бор эди? Айтарли ҳеч қандай. Фақат илмий фаразларга, фантастик қарашларга эга эдик. Энди эса самодаги ҳаракатларни, юлдузлар эволюцияси, аниқроғи, ҳар хил портлашларни кузатиб туриб, янги илмий далиллар пайдо бўлди.\n— Ердан бошқа сайёраларда тирик организмлар, мавжудотлар борлигига ишонасизми?\n— Космонавтика ҳали илк тараққиёт босқичида. Бизнинг ҳозирги аҳволимиз ўз уйининг остонасига чиқиб атрофга назар ташлаётган одамнинг ҳолатини эслатади. Тадқиқотларимиз объекти ҳозирча асосан заминнинг ўзини кузатиш ва унга яқин бўлган сайёраларга назар ташлашдан иборат бўлмоқда. Ҳали галактикамизнинг ўзида ўрганилмаган анча сайёралар бор. Ундан бошқа яна қанча галактикалар мавжуд. Эҳтимол, Қуёш системаси сингари системалар ҳам бордир. Албатта, чексизлик қўйнида ҳаёт мавжуд. Унга ҳар қадамда дуч келамиз. Ахир бутун коинот ҳаракатда экан, демак, у яшаяпти. Тўғри, бошқа сайёралардаги ҳаёт Ердаги ҳаётга ўхшамаслиги мумкин, бироқ у қандай формада бўлмасин мавжуд. Тирик организмлар, мавжудотларга келсак, бу ҳали тадқиқ қилинмаган, ўрганилмаган. Лекин галактикаларда ҳаёт бор экан, уларда ўзига хос тарзда яшайдиган тирик организмлар, мавжудотлар ҳам бор, деб фараз қилиш мумкин. Бироқ, биз ҳозирча бошқа галактикалардаги ҳаёт ва организмлардан кўра, ўз заминимиз ҳақида, унинг тарихи, тараққиёти, келажаги хусусида кўпроқ ўйлашимиз керак.\n— Ҳаёт абадий курашлардан иборат. Бугунги кунда тараққиётда нималарга эришган бўлсак, у қарама-қаршиликлар асосида дунёга келган. Лекин бу инсониятга арзонга тушмаган. Зеро, фан ва дин ўртасидаги курашнинг ўзи неча минг йилларни қамраб олади. Космонавтиканинг тараққиёти бу курашга қандай таъсир кўрсатди?\n— Космик тадқиқотлар фақат илм-фан тараққиётини юксалтирибгина колмасдан, инсон дунёқарашини шакллантиришга ҳам ҳисса қўшди. Эндиликда дунёни тушунтиришда шундай маррага етдикки, ҳатто дин вакиллари ҳам эскича тарзда фикр юритолмай қолди. Диндорлар фан-техника ютуқларини ҳам худонинг илтифоти сифатида баҳоламоқдалар… Шу ўринда Ўрта асрнинг буюк алломаси Улуғбек тақдирини эслайман. Само сирларини ўрганган алломанинг ҳаёти, гарчи у шоҳ бўлишига қарамай дин тазйиқи остида фожиали тугаганлиги тарихдан аён. Олам ва само сирларини ўрганмоқчи бўлган Коперник, Ж. Бруно, Кибальчич ва бошқаларнинг қисмати ҳам аянчли якунланишида дин асосий роль ўйнаганлиги сир эмас. Дунёда биринчи космонавт-учувчимиз Юрий Гагарин: «Бизлар ўз меҳнатимиз, фантазиямиз ва орзуларимиз билан юксак даражага етдик», деб ёзганида юз карра ҳақ эди.\n— Мана, Гагарин ҳақида эсладингиз. Унинг космосга парвози ҳақидаги хабарни қандай кутиб олгансиз? У билан учрашганмисиз?\n— Ёшликда одам нималарни орзу қилмайди, дейсиз. Геолог, астроном, рассом, учувчи, шофёр… Тошкентдаги Суворовчилар ҳарбий мактабига кирганимда ҳам ҳали келажакда қандай касб эгаси бўлишимни аниқлаб олганим йўқ эди. Кейин бирдан Гагариннинг космосга парвози ҳақидаги хабар оламга таралди. Космос, юлдузлар ҳақида ҳар хил фаразлар айтила бошлади. Шундан сўнг ё астроном, ё учувчи бўламан деган қатъий қарорга келдим. Лекин тақдир тақозоси шундай бўлдики, Москва Давлат университетининг астрономия факультетига имтиҳон топшириб, Ленинград Давлат университетинннг физика факультети студенти бўлиб қолганман. Учинчи курсгача ўқидим. Барибир кўнглим тўлмади, кейин университетдан ҳужжатларимни олиб, авиация билим юртига топширдим. Юрий Гагаринни икки-уч марта яқиндан кўрганман, лекин юзма-юз учрашмаганман. Космонавтлар отрядига Гагариннинг вафотидан икки йил кейин, 1970 йилда келиб қўшилганман. Космосга илк парвоз… Унинг тараққиётимиздаги ўрнини ўзим космонавт-учувчи бўлганимдан кейин чуқурроқ англай бошладим. Кўз олдингизга келтиринг: инсон хаёлдаги олам томон қадам қўймоқда. У бу хаёлий оламни реалликка айлантиради. Ҳаётнинг абадийлиги ва чексизлигини яна бир карра кашф этади. Инсон қудрати, ижодий яратувчилиги олдида беқиёс кенгликлар очилади. Лекин Ғарбдаги мухолифларимиз космонавтика соҳасидаги бу муваффақиятларнинг қимматини пасайтириб кўрсатишга уриниб, эндиликда Гагариннинг илк парвози атрофида ҳар хил уйдирмалар тўқиётганлари ҳам сир эмас. Улар гўё 12 апрелгача ҳам Совет Иттифоқида космосга учишлар бўлган, бироқ бу парвозлар муваффақиятсиз якунлангани сабабли эълон қилинмаган, кўп космонавтлар ҳалок бўлган, Ю. Гагарин эса улар шуҳратини ўзиники қилиб олган, деган бўҳтонлар тарқатмоқдалар. Бу билан улар мамлакатимиз фан-техника тараққиётини, сиёсий-маънавий жиҳатдан эришган ғалабамизни ҳам рад қилмоқчи бўладилар. Афсуски, ҳақиқатни сохталаштириб бўлмайди. Чунки 12 апрелда инсон космос эрасига қадам қўйгани буюк ҳақиқат эди.\n— Гагарин парвозидан кейин: «Планетамиз қандай гўзал, бу гўзалликни абадият учун сақлашимиз керак!» деб ёзган эди. Бу ҳақда Сиз қандай фикрдасиз?\n— Тасаввур қилинг: зим-зиё тун қўйнидасиз. Атрофингизда ваҳимали шарпалар. Йўл тополмай қийналяпсиз. Ана шунда қаердадир йилт этган шуълани кўриб қоласиз. Шу заҳоти ўша томонга йўл олишингиз табиий. Чексиз само қўйнидаги инсон учун ҳам она сайёра шуъла сочиб турган қадрдон уйдай кўзга ташланади. Демак, ўз уйимизни абадиятга асрашимиз керак-да!..\n— Космосдан туриб республикамизни кузатганмисиз?\n— Албатта, Ўзбекистонни космосдан туриб топишда менга икки нарса белги бўлади. Биринчиси — Орол денгизи. Бу денгиз мамлакатимиз ички кўл ва сув ҳавзалари орасида кўм-кўклиги билан ажралиб туради. Иккинчиси Чорвоқ ГЭСи. Бу ГЭС беш қирралик юлдуз шаклида узоқлардан кўзга ташланади. Шундан кейин мен бу юлдуз атрофидан Тошкентни излай бошлайман…\nЛекин кейинги йилларда космосдан олинаётган суратларда Оролнинг тобора кичрайиб, уни қум тўзони босиб бораётганини кузатиш мумкин. Бу унинг тақдири, Ўрта Осиё региони тақдири ҳақида жиддий ўйлашимиз зарурлигини кўрсатади.\n— Космос шу пайтгача бадиий ижодда фантастик тарзда тасвирланарди. Эндиликда у бадиий асарларда ҳам, тасвирий санъатда ҳам ҳаёт ҳақиқатига айланмоқда. Бундан кейин бадиий ижодда космос қай тариқа очиб берилишини истардингиз?\n— Ҳа, космос мавзуи адабиётимизга тобора чуқурроқ кириб келмоқда. Бундай асарларнинг авторлари ҳозирча космонавтларнинг ўзларидан иборат бўлмоқда. Бу табиий. Ахир космосни кўрмасдан туриб, уни ҳаққоний акс эттириб бўлармиди? Ю. Гагариннинг «Космосга йўл», Г. Шониннинг «Энг биринчилар», Г. Титовнинг «Парвоз», А. Николаев, Б. Биковский, Г. Береговой, А. Елисеев, В. Севостьянов, К. Феоктистов ва бошқа шу сингари космонавтларнинг асарларида космоснинг турли қирралари аксини топган. Шунингдек, тасвирий санъат соҳасида А. Леоновнинг, П. Поповичнинг, В. Волковнинг шу мавзуга бағишланган картиналарини таъкидлаб ўтишни истардим. Шуни ишонч билан айтишим мумкинки, уларнинг бадиий публицистик асарлари китобхонлару томошабинларга космик фазолар ҳақида етарлича тасаввур бера олади. Кўпинча мендан «Космосда ҳам расмлар чизганмисиз?» деб сўрашади. Йўқ, космос суратлар чизадиган жой эмас. У ерда бошқа ишлар ҳам кўп. Лекин мен ҳамиша бир қизиқ жараённи бошимдан кечираман. Мўйқаламни қўлимга олишим билан Тошкентга кетгим келаверади. Чунки бошқа жойларда бу ердагидек илҳом билан ишлай олмайман. Космосга парвоз — бу чексизлик сари йўл. Биз чорак асрдан ошиқ муддат давомида бу йўлнинг миллиондан бир улушинигина босиб ўта олдик, дейиш мумкин. Демак, ҳали олдинда чексиз-чегарасиз бўшлиқ, коинот ётибди. Бу бўшлиқни нафақат космонавтлар, балки ижодкорлар ҳам ўз бадиий асарлари билан тадқиқ этишлари керак. Мен буни конкрет маънода айтяпман. Биласизми, самонинг, космоснинг илк тадқиқотчилари кимлар? Ижодкорлар! Ахир «Икар» ҳақидаги, «Бобил минораси» ҳақидаги афсоналарни, «Учар гилам» тўғрисидаги эртакларни эслаб кўринг. Улар самога юксалгиси келган инсонларнинг орзулари эмасми? Уларни яратган ижодкорлар айни пайтда самони тадқиқ қилишга ҳам уринмаганларми? Ёки 1961 йилгача, космосга илк парвозгача яратилган илмий ва фантастик асарларни эсланг. Олимларнинг само ҳақидаги буюк кашфиётлари учун ана шу асарлар, улардаги илмий фаразлар ҳам сабаб бўлмадими? Албатта, агар шундай асарлар яратилмаганида эди, бизнинг космос ҳақидаги фикрларимиз ҳозиргача ғариб бўлиб қолган бўларди. Демак, ижодкорларимиз келажакда ҳам ўз асарлари билан коинотнинг сирли жумбоқларини очишда олимларга туртки бераверадилар, уларни илмий ва фантастик фаразлари билан илҳомлантираверадилар. Космоснинг ижодкорлар томонидан тадқиқ этилиши деганда ана шуларни назарда тутаман.\n— Сиз космосга беш марта — 1978-, 1981-, 1982-, 1984-, 1985-, йилларда парвоз қилгансиз. Шулар ичида Сиз учун қийин ва мураккаб кечгани қайси бири бўлди?\n— Энг охиргиси. Биз В. Савиних билан ўша учишимизда «Салют —7» станцияси билан бошқарув маркази ўртасида узилиб қолган алоқани тиклашимиз зарур эди. Шунинг учун станция билан космик кемамизни туташтириш осон бўлмади. 30 мартадан зиёд уринишимизга тўғри келди. Бу эса Ер атрофини 30 марта қайта айланиб чиқиш демакдир. Станцияда узоқ вақт кузатиш ишлари олиб бордик. Унинг ичига кирганимизда ёнғин бўлганини кўрдик. Гарчи, вазнсизлик ҳолатида ёнғин катта талофат бермаса-да, куйиб кетган деталларни алмаштириш осон бўлмади. Ишдан чиққан қуёш батареяларининг ўрнига янгиларини қўйиш оғир кечди. Бунинг учун беш соатдан ортиқ очиқ космосда ишлашга тўғри келди. Ўшанда биз қийинчиликлар билан станцияни Ер билан боғлашга муваффақ бўлган эдик. Бундай операция космонавтикамиз тарихида биринчи марта амалга оширилди. Ҳозирги пайтда «Салют-7« станцияси нормал ишлаб турибди ва космосни тадқиқ этиш учун космонавтларни қабул қилишга тайёр. Бу станция келажакда космонавтлар учун само қўйнидаги меҳмонхона бўлиб қолса ажаб эмас…\n— Бош конструктор С. П.Королёв Ю. Гагарин билан суҳбатларидан бирида ҳазил аралаш: «Эҳтимол яна беш йилдан кейин одамлар космосга профсоюз йўлланмалари билан учишадиган бўлишар», деб айтган эди. Агар бу масалага жиддийроқ туриб ёндашсак-чи? Келажакда шундай бўлишига ишонасизми?\n— Шак-шубҳасиз! Мамлакатимиз космонавтика тарихида жуда катта ютуқларга эришмоқда. Космосда узоқ яшаш, очиқ самода тадқиқот ишлари олиб бориш, Марс, Ой, Венерага космик кемаларнинг учирилиши шулар жумласидандир. У ерда ҳар хил ўсимликлар ўстириш устида тажрибалар ўтказилди. Буларнинг ҳаммаси яқин келажакда космосда ҳам инсоннинг яшаши, ишлаши, дам олиши учун барча имкониятлар яратиш мумкинлигини кўрсатмоқда. Шу кунларда «Мир» орбитал комплексида иш олиб бораётган космонавтлар тажрибалари ҳам ана шу йўлдаги уринишлардир. Шубҳа йўқки, инсон чексизликда ўзи учун гўзал гўшалар топа олади. Фақат ўз кучига, буюк қудратига ишона олса бас!\nСуҳбатни Камол Матёқубов олиб борди\n← Аввалги Аввалги Ботирхон Валихўжаев. Навоий Самарқандда (1988)\nКейинги → Кейинги: Шуҳрат: “Ҳақиқатни айтаман ва ёзаман деган одамгина ёзувчи деган шарафли номга лойиқ бўла олади” (1988)


Quvasoy.uz - Олтинчи чақириқ халқ депутатлари Қувасой шаҳар Кенгашининг навбатдаги йигирма биринчи сессияси бўлиб ўтди.\nОлтинчи чақириқ халқ депутатлари Қувасой шаҳар Кенгашининг навбатдаги йигирма биринчи сессияси бўлиб ўтди.\n2021-01-12 21:05:32 52\nСессияда шаҳар ҳокимининг тегишли ўринбосарлари, шаҳар сектор раҳбарлари, кун тартибига киритилган масалага алоқадор давлат ва жамоат ташкилотлари раҳбарлари ҳамда оммавий ахборот воситалари вакиллари иштирок этдилар.\nСессияга Ўзбекистон Республикаси Олий Мажлиси Сенатининг Фан, таълим ва соғлиқни сақлаш масалалари қўмитаси раиси ўринбосари Парпиев Махмуд Маматович ҳамда вилоят ҳокимининг ўринбосари Абдурахмонов Мухсунхўжа Турсунхўжаевич таклиф этилдилар.\nСессия котиблигига “12-Сой бўйи” сайлов округидан депутат Акбаров Фарход Валижон ўғли сайланди.\nСессия кун тартибидаги биринчи масала, Ўзбекистон Республикаси Президенти Ш.М.Мирзиёевнинг 2020 йил 29 декабрь куни Олий Мажлисга йўллаган Мурожаатномасида белгиланган устувор вазифалар юзасидан Қувасой шаҳар ҳокими Р.Рахимжонов шаҳарда 2021 йилда амалга оширилиши лозим бўлган ишлар (тадбирлар) тўғрисида ахборот бериб ўтдилар\nКун тартибидаги биринчи масала юзасидан музокарага 2-сектор раҳбари, шаҳар прокурори Исмаилов Бахром Умирджоновичнинг муносабати тингланди.\nСессия кун тартибига киритилган 2-масала юзасидан доимий комиссияси раиси Хайдаров Абдyсамад Абдyмаликовичнинг ахбороти тингланди.\nШаҳар Кенгаши депутатларининг тавсиясига кўра “22-Намуна” сайлов округидан шаҳар Кенгаши депутатлигига сайланган депутат Назиров Асилжон Бахтиёровични халқ депутатлари шаҳар Кенгаши котибияти мудири лавозимига тайинлаш таклифии билдирилди.\nМазкур масала юзасидан музокара ўтказилди ва қарор бир овоздан тасдиқланди.\nНазиров Асилжон Бахтиёровични халқ депутатлари шаҳар Кенгаши котибияти мудири лавозимига тайинланди.\nСессия кун тартибига киритилган навбатдаги масала юзасидан сўз Ўзбекистон Республикаси Олий Мажлиси Сенатининг Фан, таълим ва соғлиқни сақлаш масалалари қўмитаси раиси ўринбосари Парпиев Махмуд Маматовичга берилади.\nСессия кун тартибига киритилган 4-масала, Ўзбекистон Республикаси Президентининг “Ўзбекистоннинг янги тараққиёт даврида таълим-тарбия ва илм-фан соҳаларини ривожлантириш чора-тадбирлари тўғрисида” 2020 йил\n6 ноябрдаги ПФ-6108-сонли Фармони ҳамда “Таълим-тарбия тизимини янада такомиллаштиришга оид қўшимча чора-тадбирлар тўғрисида”ги Ўзбекистон Республикаси Президентининг 2020 йил\n6 ноябрдаги ПҚ-4884-сонли қарорини ижросини таъминлаш мақсадида 2020/2021 ўқув йили умумий ўрта таълим мактаблари фаолиятини танқидий ўрганиш, сабабларини чуқур таҳлил қилиш бўйича Халқ депутатлари Қувасой шаҳар Кенгаши қошида тузилган Ишчи гуруҳи раҳбари Мехмонов Мўйсинжон Дадажоновичнинг ахборотини тингланди.\nКун тартибидаги тўртинчи масала юзасидан музокарага шаҳар Халқ таълими бўлими мудири Мамасидиқов Улуғбек Насибжоновичнинг билдирган фикрлари тингланди.\nСессия кун тартибига киритилган барча масалалар юзасидан тегишли қарорлар қабул қилинди.


Халқ таълим вазири мактаблардаги дарсларнинг “муқаддас”лиги тиклашга ваъда берди - Фарғона.Ру ахборот агентлиги\n13:28 msk, 17 Февраль 2019\nХалқ таълим вазири мактаблардаги дарсларнинг “муқаддас”лиги тиклашга ваъда берди\n27.06.2018 10:49 msk\nШерзод Шерматов брифингда. Admin.uzedu.uz сайти фотоси\nЎзбекистон ҳалқ таълим вазирлигининг янги раҳбари Шерзод Шерматов педагоглар нуфузини оширишда ОАВ алоҳида ўрин тутишини таъкидлади. У бу ҳақда ўқитувчиларнинг ижтимоий ҳолатини яхшилаш билан боғлиқ ислоҳотларга бағишланган брифингда маълум қилди.\nХалқ таълими вазири жамиятда ўқитувчи касбига нисбатан ҳурмат туйғусини шакллантириш, билим олишга бўлган рағбатни кучайтириш, қолаверса, тизимда таълим сифатини таъминлашда салбий таъсир кўрсатаётган омилларни бартараф этишда оммавий ахборот воситаларини ҳаморлик қилишни таклиф қилди.\nШерматов ислоҳотлардан кўзланган мақсадлар ҳақида гапираркан, жумладан, ўқитувчиларни кунига салкам тўрт соат вақтни олувчи, ҳақ тўланмайдиган кундалик текширувлар, қоғозбозликлардан озод қилишини айтди. «Народное слово» газетасининг ёзишича, вазирлик маълумотига кўра охирги йил мамлакатдаги мавжуд 10 мингта мактабда 207 минг ҳар хил текширувлар ўтказилган. Доимий текширувлар берилаётган таълим сифатига салбий таъсир ўтказади. Шерматов тез орада мактабларда “таълим муқаддас” лигини тиклашга ваъда берди. Бундан буён ўқитувчилар ўзларининг касбий доирасидан ташқари ишларга жалб қилинмайди.\nЯнги вазир фикрича, бошланғич синф ўқувчилари билан боғлиқ муаммоларни янги мактаблар қуриш эвазигагина ҳал этиб бўлмайди. Бу ерда педагог кадрларни тайёрлаш тизимини ўзгартириш лозим. Жумладан, бошланғич синфлардаги тирбандлик рус тилида таълим олувчи мактабларда кузатилади, чунки кейинги йиллар Тошкент давлат педагогика университети бу соҳада бошланғич синф ўқитувчиларини етиштириб чиқмаган.\nУ, шунингдек, мактаблардаги коррупцияни йўқ қилиш, таълим муассасаларини молиялаштириш ишларининг шаффофлигини таъминлаш, тизимга бюджетдан ташқари маблағ ва сармоялар киритиш билан боғлиқ муҳим масалаларни муҳокама қилди.\nЎтказилажак ислоҳотлар ҳақида гапираркан, Шерматов сифат, адолат ва шаффофлик принципларига таянишини такрорлади. У бу ҳақда аввалги мажлисда гапириб ўтганди ва вазирликнинг ўрта бўғин раҳабарларининг деярли барчасини ишдан бўшанганди.\nШерзод Шерматов 20 июнь куни вазир этиб тайинланди. Унгача вазирликка беш йил раҳбарлик қилган Улуғбек Иноятов ўзининг учта ўринбосарлари билан биргаликда эгаллаб турган лавозимидан озод этилганди. Президент Шавкат Мирзиёев Иноятовни “эски дунёқарашли одам” эканига урғу бериб, тизим ривожи учун “бирорта янгилик тавсия” этмаганини таъкидлаганди.